- июнь. 14, 2016\n1. Чорва молларининг эркагу урғочисидан нисобга етгач, закот берилади.\nЛекин шарти ярим йилдан ортиқ далада, ўтлоқда боқилган бўлиши ва мақсади сутидан фойдаланиш, наслини кўпайтириш, баҳосини ошириш бўлиши керак. Ҳайвонларни боқишдан мақсад уларда юк ташиш, миниш бўлса, закот вожиб бўлмайди.\n2. Чорва молларини сотиб фойдаланиш, яъни тижорат нияти билан боқаётган бўлса, уларнинг қийматини пулга ҳисоблаб, закот чиқаради, неча бош эканига қараб эмас. (“Фатовойи Оламгирия”)\n3. Чорва молларининг турига ва ададига қараб закот белгиланади. Масалан, ҳар бешта туяга бештадан қўй, 25 та туяга битта бир ёшдан иккинчи ёшга қадам қўйган бўталоқ, 36 та туяга икки ёшдан ўтиб, учинчи ёшга қадам қўйган бўталоқ берилади ва ҳоказо.\nҚўй ва эчкининг 40 тасига бир ёшлик битта қўй, 120 тага етгач, иккита қўй ва ҳоказо. Сигир 30 тага етгач, бир ёшлик бузоқ, 40 тага етгач, икки ёшдан уч ёшга қадам қўйган ғунажин ва ҳоказо.\nҲар бир урғочи отдан-биядан бир динор ёки нисобга етадиган қийматнинг 40 дан бир фоизи берилади. Отлар эркак-урғочи аралаш бўлса, улардан закот берилади. Аммо фақат эркак отлар бўлса, улардан закот берилмайди. Лекин тижорат учун боқаётган бўлса закот беради. (“Фатовойи Оламгирия”)\n4. Эшак, хачир, қоплон, ўргатилган итлардан тижорат учун сақланаётган бўлсагина закот берилади.\nТуя, сигир, қўй ва эчкиларнинг бир ёшга тўлмаган болалари алоҳида боқилаётган бўлса, улардан закот берилмайди. Аммо уларга битта катта ёшлиси қўшилса ҳам барчаси унга тобе бўлиб қолади ва нисоб учун ҳисобга олинади. Масалан, 3 та қўзи билан битта уч ёшга қадам қўйгани бўлса, бир қўй закотга ажратилади. (“Фатовойи Оламгирия”, “Сирожия”)\n5. Закот фарз бўлган одам уни адо этмай туриб вафот топса, закот соқит бўлади.\nMore in this category: « Закотга доир масалалар\tЗакотга доир масалалар (уй-жойлар, кийим, гаровга қўйган бойлик, қарздор киши) »


Рўзани бузмайдиган амаллар - 9 Июня 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nЧетверг, 2022-05-19, 3:05 AM\nГлавная / Bosh sahifa » 2016 » Июнь » 9 » Рўзани бузмайдиган амаллар\nМуборак Рамазон ойи юртимизни ўзгача шукуҳ билан кутиб олинди. Ойлар султони ёзнинг айни жазирамасига тўғри келгани сабаб кўпчилик рўза тутишда, кун давомидаги хатти-ҳаракатлари бироз иккиланиб, рўзани очиб юборадиган амаллар қилиб қўйишдан қўрқаётганини айтяпти. Ўзбекистон мусулмонлари идорасининг расмий сайтида келтирилган бир мақолага кўзимиз тушди ва уни сиз билан бўлишини ният қилдик.\nҚуйидигилар рўзани бузмайди:\n— рўзадор бармоғи ёки намланган пахта билан қулоғини тозаласа, рўзаси очилмайди. Зеро, қулоқ пардаси бирон бир нарсани бош томонга ўтказмайди;\n— рўзадор аёлни гинеколог кўриги рўзаси бузмайди;\n— ички бавосил (геморрой) ва қошиқ билан томоқни текшириш ҳам рўзани бузмайди;\n— тери остига (ёнбошга) қилинган укол, эмлаш ҳам кўпчилик фуқаҳолар наздида рўзани бузмайди;\n— рўзадор боши ёки бошқа аъзоларидан қон олдирса рўзаси очилмайди;\n— рўзадор остини (маҳражини) ювиб, уни қуритмай ўрнидан туриб кетса рўзаси бузилади. Чунки қолган сув ичига кетиб қолиши мумкин. Агар ювгандан кейин орқасини бирор нарса билан артиб, ўрнидан турса рўзаси бузилмайди;\n— рўзадор аёл пахтани жинсий аъзосига қўйиб, уни ичига киритиб юборса рўзаси бузилади, пахтанинг бир тарафи ташқарида турса рўза бузилмайди;\n— рўзадорнинг орқасига термометр ёки ҳароратни ўлчовчи тиббий жиҳозни киритилса рўза очилмайди;\n— эркак ва аёлнинг орқаси ҳамда олди томонидан тиббий боғлама муолажалари киритилса рўза бузилади.\n— рўзадорнинг териси орқали кирган нарса рўзасини бузмайди. Агар сувнинг совуқлигини ичида сезса ҳам рўзаси очилмайди. Шу каби юз терисини ёғласа ёки сурма қўйса рўза бузилмайди, агарчи оғзида унинг таъмини сезса ёки тупигида рангини кўрса ҳам;\n— Дори сотувчи дорихонадаги дориларнинг таъми ва ҳидларини сезса ҳам рўзаси бузилмайди;\n— Рўзадор қулоғига ихтиёрсиз кирган сув рўзани бузмайди, аммо қасддан сув киритса рўзаси очилади;\n— Рўзадор тамаки ҳидини қасддан ҳидласа ёки ичига киритса, шубҳасиз рўзаси очилади ( "Раддул муҳтор” китоби);\n— Рўзадор оғзини хурмо, ҳўл ёки қуруқ мевалар билан очиши суннат. Сув билан ҳам очиш жоиз.\nКатегория: Foydali maslahatlar / Полезны советы | Просмотров: 1820 | Добавил: | Рейтинг: 0.0/0


"Бунёдкор"да вазият анча ёмон. Клуб офисидаги барча хоналар МИБ иштирокида муҳрланди ва жамоанинг ҳисоб рақами ҳам “музлатилади”\n2 май, 2019, 10:52\nТеглар:Бунёдкор | Сергей Лушчан\n"Бунёдкор" ва Сергей Лушчан билан боғлиқ вазият\nПФЛ бош директори маслаҳатчиси Диёр Имомхўжаев "Бунёдкор" клуби ва унинг собиқ бош мураббийи Сергей Лушчан билан боғлиқ вазият борасида ижтимоий тармоқдаги ўзининг саҳифасида маълумот берди.\n- Сергей Лушчан қарздорлиги бўйича аввал ёзгандим. Мураббий ЎФА қўмиталарини четлаб ўтиб, давлат органларига мурожаат қилгани учун, "Бунёдкор"нинг ундан қолиб келаётган қарздорлик масаласи ЎФА томонидан ўчирилганди.\nСабаби оддий. Биринчидан, ФИФА низомларига кўра ишнинг кўрилиш кетма-кетлиги ЎФА, ФИФА, Спорт арбитраж ва ҳоказо бўлиши керак. Иккинчидан, суд ёки прокуратура каби органлар нодавлат-нотижорат ташкилот ҳисобланмиш ЎФАдан юқори туради, демак, уларнинг қарори бўйича иш кўрилади.\nАслида Лушчан "Бунёдкор" футбол клубидан 800 миллион сўм даъво қилган бўлса, иш судда кўриб чиқилганидан сўнг қарздорлик 350 миллион сўм экани борасида қарор чиқарилган. Кейин эса клуб олдига муҳлат берилган. Кеча мана шу муҳлат ўз якунига етди ва "Бунёдкор" пулни тўлай олмади. Оқибатда Лушчаннинг адвокати гувоҳлигида "Бунёдкор" офисидаги барча хоналар МИБ иштирокида муҳрланди, айни вақтда клубда фаолият олиб бориш имконияти мавжуд эмас. Катта эҳтимол билан жамоанинг ҳисоб рақами ҳам “музлатилади”.\nИчки аудит текшируви, давлат корхонаси томонидан берилаётган маблағларнинг қандай ишлатилаётгани назорат қилиб борилмаганлигининг оқибати бу. Шунинг учун ҳам ОФК йилда икки марта аудит текширувини талаб қилади.\nЛушчан қайси йилларда жамоада ишлагани, ўша вақтларда нималар бўлгани масаласидан текширув зарур. Айни вақтдаги раҳбарият эса ўша ишлар учун бадал тўлаяпти, - дея ёзади Диёр Имомхўжаев.\nклубга ҳомийла пул берди дейилганди мавсум бошида. шулар нима бўлди?\nBunik tomom buptida endi\n"Бунёдкор" Лушчандан бўлган қарздорликни бартараф этди


Артур Таймазов: “Медалларимни ҳар доим ҳалол кураш билан қўлга киритганман”\n08:48 / 07.04.2017\nТаймазов бу хабарга ижтимоий тармоқдаги саҳифасида муносабат билдирди.\n“Олимпия чемпиони бўлиш болаликдан орзуим бўлиб келган. Мен бунга бутун умримни бағишладим, соғлиғимни “гиламда қолдирдим”. Ҳар доим ўз медалларимни ҳалол курашда ютиб келганман. Ҳеч қачон тақиқланган препаратларни қабул қилмаганман. 16 йил давомида ҳар йили допинг-намуналар топширдим ва бирон марта улар ижобий натижа бермади.\nЧемпион бўлганингда ўз миллатинг, халқинг номини тарихга олтин ҳарфлар билан ёзиб қўясан. Бу дамларда масъулиятни ўзгача тушуна бошлайсан: сен нафақат битта ўзингга, балки сен орқали бутун халқингга ҳам қараб туришларини сезасан. Хато, боз устига, қандайдир ноҳақ ҳаракатлар қилишга ҳаққинг йўқ. Ўзим учун, шунингдек, менга ишонган, мухлислик қилган, ҳар кунлик меҳнатимни кўрганлар учун мен ҳар доим уч карра Олимпия чемпиони бўлиб қолавераман. Оилам, яқинларим ва дўстларим менинг ғалабам билан бирга яшашди, бу менга ҳар доим куч берган ва олға интилишга ёрдам берган.\nМен МОҚнинг қарорига нисбатан норозилик билдираман.\nБугун мен барча қўллаб-қувватлаганлар ва менинг ҳалол меҳнатимга шубҳа қилмаганларга миннатдорлик билдираман. Раҳмат!”, - дея ёзди Таймазов.\nТаймазов Пекин олимпиадаси олтин медалидан маҳрум қилиш қарорига апелляция берди


Тошкентда йўл ҳаракати хавфсизлиги бўйича комиссия ташкил этилмоқда – Газета.uz\nТошкентда йўл ҳаракати хавфсизлиги бўйича комиссия ташкил этилмоқда\nТошкентда жамоатчилик вакиллари ҳам аъзо бўлган Йўл ҳаракати хавфсизлиги комиссиясини тузиш режалаштирилмоқда. Биринчи ўринда Vision Zero (ноль ўлим) концепцияси асосида ЙТҲларда жароҳатланиш ва ўлим ҳолатларини камайтириш бўйича дастур қабул қилинади. Ягона орган — Йўл ҳаракатини ташкил этиш марказини тузиш ҳам кўзда тутилган.\nLotinchada На русском языке 5 март 2022, 22:55 Жамият\nТошкентда Ўзбекистон президенти Шавкат Мирзиёев ташаббуси билан илгари сурилган умуммиллий дастур доирасида Йўл ҳаракати хавфсизлиги комиссиясини тузиш ва «Хавфсиз йўл ва хавфсиз пиёда» ҳудудий дастурини ишлаб чиқиш ишлари бошлаб юборилди.\n«Газета.uz»га пойтахт ҳокимлиги ҳузуридаги рақамли ривожланиш департаменти директорининг биринчи ўринбосари Алексей Хеннинг хабар беришича, комиссия тузиш ва дастурни ишлаб чиқишдан мақсад — йўл ҳаракати хавфсизлиги соҳаси билан боғлиқ масалаларни коллегиал ҳал этишдан иборат. Ҳозир турли масалалар турли хил идоралар томонидан ҳал қилинади, бу ҳар доим ҳам самарали эмас ва тезкор қарор қабул қилишга ўз таъсирини ўтказиши мумкин. Ишни самарали ташкил этиш ва шаҳар аҳолисининг фикрини инобатга олиш учун комиссия таркибига ҳам масъул идоралар, ҳам жамоатчилик вакилларини қўшиш режалаштирилмоқда.\nТошкент шаҳар ҳокимлигида комиссия тузилиши олдидан ўтказилган муҳокамаларда пойтахт ИИББ Йўл ҳаракати хавфсизлиги бошқармаси, шаҳар Транспорт бошқармаси раҳбарлари, ҳокимият, Транспорт вазирлиги ва ҳокимият ҳузуридаги Жамоат кенгаши вакиллари иштирок этди. Муҳокамаларни кузатиш мақсадида «Газета.uz» вакили ҳам таклиф этилди.\nШаҳар йўл ҳаракати хавфсизлиги дастури Швециянинг Vision Zero концепцияси ёки «ноль ўлим концепцияси»га асосланади, у эса йўл транспорт ҳодисалари содир бўлиши имкониятларини минималлаштириш, умуман йўллларда жароҳатланиш ва ўлим ҳолатини нолгача камайтириш учун шарт-шароит ҳамда йўл инфратузилмасини яратишни ўз ичига олади.\nПрезидент Шавкат Мирзиёев 2020 йилдаёқ шаҳарлар йўлларида устуворлик пиёдаларга берилиши кераклигини таъкидлаганди. Кейинчалик, имкон қадар муҳимлиги бўйича жамоат транспорти ва велосипедлар ҳаракатига, шундан кейингина — шахсий транспортга эътибор қаратиш лозим.\n«Газета.uz» бир неча маротаба ёзганидек, шунга қарамасдан, мамлакатнинг бошқа шаҳарлари каби Тошкентда ҳам амалий ишлар енгил автомобиль ҳайдовчиларига қулайликлар яратиш йўлида ривожланишда давом этмоқда.\nКомиссия ЙТҲлар сабабларини ўрганиши, инфратузилма камчиликларини таҳлил қилиши ва шунга мувофиқ, уларни бартараф этиш бўйича таклифлар тайёрлаши кутилмоқда.\nМоскванинг муваффақиятли тажрибасидан келиб чиқиб, шаҳар ҳокимияти қошида Йўл ҳаракатини ташкил этиш марказини тузиш режалаштирилмоқда. Марказ мазкур соҳадаги барча масалаларга жавобгар ягона орган бўлади. Бундан ташқари, йўл транспорт инфратузилмасининг барча объектлари, жумладан светофорлар, йўл белгилари, йўл чизиқлари, ерости ва ерусти ўтиш йўллари, йўл ўтказгичлар, тоннеллар ва бошқаларни ўз балансида сақловчи ягона ташкилот бўлиши лозим.\nШу йилнинг ўзида ЙТҲлар тўғрисида статистик ва бошқа маълумотларни (шу жумладан, уларнинг ўчоқлари, геоманзили) «Рақамли Тошкент» дастурига интеграция қилиш ҳисобига авариялар, уларнинг концентрацияси ва уларни олдини олиш бўйича кўрилаётган чора-тадбирлар тўғрисидаги маълумотларнинг шаффофлигини таъминлаш зарур.\nЖаҳон тажрибаси асосида ва хорижий мутахассисларни жалб этган ҳолда йўл ҳаракати хавфсизлигини ошириш ҳамда зарур бўлган жойларда автомобиль трафиги босимини камайтириш мақсадида халқаро эътироф этилган усулларни жорий этиш учун шаҳар кўчалари ва йўлларни қуриш бўйича давлат стандартлари қайта кўриб чиқилади.\nШу каби усулларга ҳаракат чизиқлари кенглиги, уларнинг сони, муайян ҳудудда ҳаракат тезлигини ҳисобга олиб, қатнов қисми кенглигини қисқартириш киради. Қолаверса, пиёдалар ўтиш жойлари орасидаги масофага бўлган талаблар, чорраҳалар радиусларининг торайиши ва уларда «кўришлар учбурчакларини» таъминлаш, бироз кўтарилган ўтиш йўлларини қуриш, хавфсизлик оролчалари, шикан (йўлнинг сунъий эгрилиги), катта бўлмаган ва бошқа чорраҳаларда айланма ҳаракатни йўлга қўйиш ҳам шулар жумласидан.\nПрезидент Шавкат Мирзиёев топшириғига биноан ички кўчалар, маҳаллалар, мактаблар, болалар боғчалари ва бошқа таълим муассасалари яқинида транспортларга рухсат этилган ҳаракат тезлиги 30 км/соатгача, шаҳарнинг бошқа қисмларида эса 50−60 км/соатгача камайтирилади.\nДастурга киритилиши режалаштирилган пиёдалар хавфсизлигини ошириш бўйича муҳим таклифлар сирасига ерости ва ерусти пиёдалар ўтиш йўлларини такрорлаш ва пиёдалар ўтиш жойларида одамларнинг кўринувчанлигини ошириш учун махсус ёритиш мосламаларидан фойдаланиш кабилар киради. Юқорида санаб ўтилган барча таклифлар жамоатчилик билан муҳокама қилиниши шарт.\nЖамоат транспортининг мунтазамлиги ва тезлиги муаммосини ҳал қилиш учун махсус йўл бўлаклари ташкил этилади, келгусида уларда балки шошилинч вазиятларда махсус хизматларнинг автомобиллари ҳам ҳаракатланиши мумкин бўлади. Пойтахтнинг марказий туманлари кўчалари бўйлаб пуллик автотураргоҳларни барпо этиш режалаштирилмоқда, шунингдек, бепул тўхташ жойларини ташкил этиш ҳам кўриб чиқилади. Ижтимоий аҳамиятга эга объектлар яқинида пиёдалар хавфсизлигини оширишга алоҳида эътибор қаратган ҳолда жамоат транспортидан фойдаланиш учун қулай шарт-шароитлар яратилиши керак.\nБундан ташқари, кенг, қулай, барқарор ва ишончли транспортда кўплаб йўловчиларни ташиш йўли билан кўчалардаги тирбандликни ҳал қиладиган замонавий енгил рельсли транспортларни ташкил этиш масаласи алоҳида кўриб чиқилади. Яқинда давлат раҳбари трамвайни Тошкентга қайтарилишини маълум қилганди. Мутахассислар у ҳозирги ҳолатдаги трамвай эмас, балки бутун дунёда фаол ривожланаётган замонавий электротранспорт бўлиши керак деган фикрга қўшилишди.\nЛондон, Берлин ва Москва шаҳарларида кўзи ожиз ва хира кўрадиган шахсларнинг яшаш жойлари, таълим ва иш жойларида ҳаракатланиши учун хавфсиз шароит яратиш ва светофорнинг белгилари ҳақида огоҳлантирувчи товушли ускуналарни ўрнатиш кўзда тутилган.\nРеал вақт режимида транспорт воситалари оқимларини кузатиш ва бошқариш учун шаҳарда светофорлар ва кузатув камераларини бирлаштирадиган интеллектуал транспорт тизими (ИТТ) жорий этилади. У шу жумладан, жамоат транспорти ва шошилинч ҳолатларда махсус хизматларнинг устувор ҳаракатланиши учун имкон яратиб беради.\nСунъий интеллект технологияларидан фойдаланган ҳолда махсус қурилмаларни йўл инфратузилмаси (шу жумладан, белгилар ва йўл чизиқлари) объектларининг ҳолатини доимий мониторинг қилиш ва йўл қопламасининг шикастланишини аниқлаш мақсадида жорий этиш режалаштирилган.\nБарча ЙПХ автомобиллари қоида бузиш ҳолатларини автоматик равишда аниқловчи ва ЙТҲларни геолокацияси билан бирга рўйхатга олиш учун камералар ва қурилмалар билан жиҳозланиши керак.\nШунингдек, шаҳарда юк ташувчи машиналар учун ҳаракатланиш вақти ва йўналишлари бўйича чекловларни, қолаверса, уларнинг онлайн мониторингини юритиш ва ташиб кетаётган юк оғирлигини назорат қилиш кутилмоқда.\nЙТҲларни олдини олиш масалалари бўйича аҳолининг мурожаатларини янада самарали кузатиб бориш ва улар билан ишлаш учун «Халқ назорати» шаҳар жамоатчилик назорати платформаси имкониятларидан ҳам фойдаланиш кўриб чиқилмоқда.\nЎзбекистон Vision Zero элементларини ҳаётга тадбиқ қилмоқчи 19 феврал 2022, 14:33\n«Етти ўлчаб бир кесиб, маршрутларни аниқлаймиз» — президент Тошкентда трамвай ҳаракатини тиклаш ҳақида 18 феврал 2022, 17:17


Ўзбекистонда коронавирусдан яна икки бемор вафот этди | Qalampir.uz\nЎзбекистонда коронавирусдан яна икки бемор вафот этди\nЖамият\t24 Июль 23:48 9550\nЎзбекистонда коронавирусдан яна икки ўлим қайд этилди. Шу тариқа расман эълон қилинган қурбонлар сони 106 нафарга етди. Бу ҳақда Соғлиқни сақлаш вазирлиги хабар берди.\nҚашқадарё вилояти Қарши шаҳрида яшаган 35 ёшли У.Ю. (аёл)да 14 июль куни иситма, ҳансираш ва ҳаво етишмаслиги каби шикоятлари динамикада кучайганлиги сабабли Қарши шаҳар туғруқ комплексининг гинекология бўлимига оғир аҳволда олиб келинган. Бемор инфекционист кўригидан сўнг “COVID-19”га шубҳа қилиниб, вилоят пульмонология ва фтизиатрия маркази реанимация бўлимига ётқизилган.\nУнга “COVID-19” инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги асорати билан кечган.\nЯна бир бемор, Наманган вилояти Наманган шаҳрида яшаган 62 ёшли Ж.Ш. (аёл)да “COVID-19” тасдиқлангач, у вилоят юқумли касалликлари шифохонасига ётқизилган.\nАввалроқ, Қорақалпоғистоннинг Қонликўл тумани ҳокими коронавирусдан вафот этгани хабар қилинганди. ССВ бу бўйича ҳозирча маълумот бермади.\n22 Октябрь 18:27 42300\n22 Октябрь 14:20 27395\n22 Октябрь 22:25 22802\n23 Октябрь 15:21 21729\n23 Октябрь 19:14 20454


Lotinchada 23 апрель 2021, 21:28 Жаҳон\nҚуддусда таровеҳ намозидан сўнг бошланган тартибсизликларда 100 дан ортиқ фаластинликлар жароҳат олди\n22 апрель куни Қуддуснинг эски шаҳрида Дамашқ дарвозаси олдида полиция араб ва яҳудий ёшлари ўртасидаги тўқнашувларнинг олдини олишга ҳаракат қилганда тартибсизликлар бошланди. Исроил полицияси маълумотларига кўра, биринчи тўқнашувлар таровеҳ намози тугаганидан сўнг юзлаб ёш фаластинликлар Эски шаҳарнинг Дамашқ дарвозаси олдида намойиш уюштириб, полицияга тош отишни бошлаганлар. Шу пайтда, ўта ўнг қанотли Леҳава ҳаракати вакиллари (ёш исроилликлар) «арабларни тўхтатиш ва кимнинг шаҳри эканлигини эслатиш учун» тўқнашув жойига келишди, дейилади хабарда. Jerusalem Post’нинг ёзишича, юзлаб ёш исроилликлар у ерга «террорчиларга ўлим» ва «арабларга ўлим» деб ёзилган плакатлар билан келишиб, полиция қуршовини бузиб ўтишга ҳаракат қилишган. ОАВнинг хабар беришича, фаластинликлар Исроил полицияси ва Леваҳа ҳаракатининг вакилларига тош ва шишалар ўтишган. Полиция ходимлари оломонни тарқатиш учун кўздан ёш оқизадиган газ, шовқинли гранаталар ва сув пуркагичлардан фойдаланган.\n«Кеча Қуддус шаҳридаги тўқнашувларда жароҳат олганларнинг умумий сони 105 нафарни ташкил этди, улардан 22 нафари касалхонага ётқизилган [фаластинликлар]. Шифохонага ётқизилганларнинг ҳаммаси ўртача даражадаги жароҳатлар олган», — дейилади Қизил ярим ойи хабарида. Исроил полицияси тартибсизликлар натижасида 50 дан ортиқ одам ҳибсга олинганлигини, шунингдек, полициянинг 20 нафар ходими жароҳат олганини маълум қилди. — РИА Новости.\nТАССнинг ёзишича, Рамазон ойи бошланиши билан Шарқий Қуддусда фаластинликлар ва Исроил полицияси ўртасида тўқнашувлар кузатилмоқда.\nAҚШнинг Ироқдаги базасига ракета ҳужуми уюштирилди\nИроқда AҚШ ҳарбийлари жойлашган Виктория базаси яқинига бир неча ракеталар учирилди. База Бағдод халқаро аэропорти яқинида жойлашган. Shafaq News’нинг манбасига кўра, «номаълум шахслар Бағдод халқаро аэропортидаги ҳарбий базага учта ракета учиришган». Дастлабки маълумотларга кўра, ҳужум натижасида ҳеч ким жабрланмаган. Шунингдек, C-RAM махсус тизими ракеталарни йўқ қила олмагани ва аниқлай олмагани таъкидланмоқда. Ҳозирда, Ироқ ҳарбий кучлари ракета ҳужуми қилинган жойни қидирмоқда. — Shafaq News.\nҚўшимча маълумот учун, AҚШнинг Ироқдаги қўшинлари сонини қисқартиришни режалаштирмаётгани маълум бўлди. АҚШ Қуролли Кучлари Марказий қўмондонлиги раҳбарининг таъкидлашича, Ироқ ҳукумати бундай талабни қўймаган.\nAфғонистон мамлакатдан чиқиб кетаётган чет эл қўшинларининг қуролларини олиб қолишни режалаштирмоқда\nAфғонистон ҳукумати АҚШ ва НАТО мамлакатдан қўшинларни олиб чиқиб кетаётганда республика армиясига қурол ва ҳарбий техникани қолдириб кетишини кутмоқда. «Бизга бу қурол ва ускуналар керак ва уларни AҚШ бизга топширишини истардик», деди Aфғонистон Мудофаа вазирлиги вакили Фавад Aман. Шу билан бирга, НAТО миссияси қўмондонлиги афғон қуролли кучларига қурол-яроғ ва техникани топширишга тайёр ёки тайёр эмаслигини ҳали эълон қилмаганлигини таъкидлади. Aфғонистон ОАВнинг хабарларига кўра, Қобул маҳаллий ҳукумати AҚШ ва НAТОга ўзлари билан қурол олиб кетмаслик ҳақида расмий илтимос билан мурожаат қилишни режалаштирмоқда.\nЭкспертларнинг таъкидлашича, AҚШ қуролларининг бир қисми 2014 йилда йўқ қилинган. Бундан ташқари, уларнинг сўзларига кўра, ҳарбий техника илғор технологиялар билан жиҳозлангани сабабли АҚШ ва НAТО уларни қолдириб кетмаслиги мумкин. — Интерфакс.\nАҚШ 1 майдан бошлаб Афғонистондан ўз қўшинларини босқичма-босқич олиб чиқишни бошлайди ва бу жараённи 11 сентябрь қадар якунлаш режалаштирилган. Шунингдек, бундай қарорни НАТО, Буюк Британия, Грузия, Болгария қабул қилишди.\nМьянма ҳарбий ҳукумати 26 мухолифат етакчисини ҳибсга олишга ордер берди\nМьянма ҳарбий ҳукумати ўзларини миллий бирлик ҳукумати вазирлари деб эълон қилган 26 нафар мухолифат етакчиларини ҳибсга олишга ордерлар берди. Миллий бирлик ҳукумати Мянмадаги ҳарбий тўнтаришга қарши бўлган кучларни бирлаштиришга чақирган. Амалдаги ҳукумат уни ноқонуний ташкилот деб эълон қилиб, ушбу ташкилотнинг барча 26 аъзосига сиртдан хиёнат қилиш айбловини қўйди. Бунинг учун Мьянма қонунларига кўра улар ўлим жазосига қадар жазога тортилиши мумкин. Миллий бирлик ҳукумати 16 апрелда ташкил этилган. Унинг таркибига асосан мухолифатдаги Демократия учун Миллий лиганинг қолган раҳбарлари кирди.\n21 апрель ҳолатига кўра 739 киши, шу қаторда болалар намойишлар пайтида вафот этди. Ҳукуматга қарши ҳаракатининг 3,3 мингдан ортиқ иштирокчилари ҳибсга олинган, улардан 76 нафари қамоқ жазосига ҳукм қилинган. 1059 намойишчини ҳибсга олиш тўғрисида ордер берилган. — Kyodo.\nБолтиқбўйи давлатлари россиялик дипломатларни мамлакатдан чиқариб юборишга қарор қилишди\nЛатвия, Литва, Эстония Ташқи ишлар вазирликлари, ҳамда Словакия Чехия билан бирдамлик сифатида Россия элчихоналари ходимлари мамлакатдан чиқариб юборилиши ҳақида эълон қилишди.\nЖами бўлиб Россиянинг 7 нафар дипломати ушбу давлатлардан чиқариб юборилади — бир нафардан Латвия ва Эстониядан, икки нафари Литвадан ва уч нафари Словакиядан. Россия ТИВ Болтиқбўйи давлатларининг ушбу ҳаракатларини жавобсиз қолдирмаслигини маълум қилди.\n22 апрель куни Россиянинг Прагадаги элчихонасининг 63 ходими Чехия Республикасини тарк этиши керак, дея маълум қилди Чехия ташқи ишлар вазири Якуб Кулганек. Шундай қилиб, 31 майга қадар Россиянинг Чехиядаги ва Чехиянинг Россиядаги дипломатик ваколатхоналарида бир хил сонда, яъни етти нафар дипломат ва 25 нафар маъмурий ва техник ходимлари қолади.\n18 апрель куни Чехия Россия элчихонасининг 18 нафар ходимини мамлакатдан чиқариб юборишга қарор қилган эди. Бунга жавобан Россия ТИВ томонидан Чехия элчихонасининг 20 нафар ходими «персона нон грата» деб эълон қилинган.


ЎЗБЕКИСТОН-КОРЕЯ: ҲАМКОРЛИК ТАРАҚҚИЁТ УЧУН ХИЗМАТ ҚИЛАДИ - UzTV New York, Inc.\nЎЗБЕКИСТОН-КОРЕЯ: ҲАМКОРЛИК ТАРАҚҚИЁТ УЧУН ХИЗМАТ ҚИЛАДИ\n12/18/2017 | Filed under: BUSINESS,UZ TV NEWS | Posted by: admin\nБугунги кунда Ўзбекистон Республикаси билан Корея Республикаси ҳамкорлиги кенг кўлам касб этган. Расмий Сеулнинг Ўзбекистон иқтисодиётига жалб этган инвестициялари ҳажми 7 миллиард доллардан ошди.\nЮртимизда ушбу мамлакат капитали иштирокида 461 корхона фаолият юритмоқда. Уларнинг 386 таси қўшма корхона бўлса, 75 таси корейс сармояси эвазига ташкил қилинган. Мазкур корхоналар нефть-газ, нефть-кимё ва кимё, машинасозлик, электротехника ҳамда тўқимачилик соҳаларида, ахборот-коммуникация технологиялари, транспорт ва логистика, туризм йўналишларида муваффақиятли иш олиб бормоқда. Ўзаро ҳамкорликни янада кенгайтиришга қаратилган лойиҳалардан бири “Қўқон” эркин иқтисодий зонасида ташкил этилади.\nЖанубий Корея делегацияси вилоят ҳокими қабулида бўлди ва корейс ишбилармонлари “Қўқон” эркин иқтисодий зонаси билан ҳам танишдилар.\nМеҳмонлар “Фарғона дарвозаси” олдида тантанали равишда кутиб олинди. Шарқона миллий либосдаги ўзбек қизлари меҳмонларни корейс тилида вилоятимизга ташрифи билан қутладилар.\nШундан сўнг вилоят ҳокимлигида делегация аъзоларини вилоят раҳбари Шуҳрат Ғаниев қабул қилди.\nДелегация аъзолари суҳбат аввалида, вилоят ҳокимига самимий қабул учун миннатдорлик билдириб, ўзаро ишонч ва дўстлик рамзи сифатида эсдалик нишонини топширдилар.\nОчиқ ва самимий руҳда кечган суҳбатда Шуҳрат Ғаниев дастлаб меҳмонларни Ўзбекистон Республикаси Конституцияси қабул қилинганининг 25 йиллиги билан қутлади ва делегация ташрифининг айнан ушбу санага тўғри келгани икки томонлама ҳамкорлик пойдеворининг мустаҳкам, ишончли ҳамда бардавом бўлишига умид билдирди.\n– Ўзбекистон ва Жанубий Корея халқларини қадимий дўстлик ришталари боғлаб туради, – деди вилоят раҳбари Шуҳрат Ғаниев. – Икки халқнинг маданияти, менталитети ўхшаш. Тақдир тақозоси билан юртимизга келиб қолган корейслар ўзбеклар билан дўст-биродар бўлиб, жамиятимизнинг фаол аъзоларига айланган. Корейс миллатига мансуб юртдошларимиз Ўзбекистон Республикаси Олий Мажлиси Қонунчилик Палатаси ва Сенатида, маҳаллий Кенгашларда, бошқарув органларида, иқтисодий-ижтимоий ҳаётнинг барча соҳаларида фаолият юритаётир. Давлатларимиз ўртасидаги дўстона муносабатларни қўллаб-қувватлаш ҳамда халқларимизни янада яқинлаштиришда кўп сонли корейс диаспораси муҳим роль ўйнайди. Жорий йилда корейс миллатига мансуб юртдошларимиз Ўзбекистонда яшаётганининг 80 йиллиги кенг нишонланди.\nҚабул маросимида ишбилармон доира вакиллари делегацияси раҳбари Ким Чанг Кён қисқа давр ичида Ўзбекистонда амалга оширилган ислоҳотларга алоҳида урғу берди. Хусусан, фуқароларнинг тўкис ва фаровон турмуш шароитига эга бўлишлари, ҳуқуқ ва манфаатларининг қонунлар билан янада мустаҳкамланиши, миллатлараро тотувлик ва ҳамжиҳатликни асраб-авайлаш, турли миллат вакилларининг бир оиладек иноқ ва аҳил яшашларини таъминлашдаги амалий саъй-ҳаракатлар, ижтимоий-иқтисодий сохалардаги туб ўзгаришлар ва бунинг натижасида эришилаётган ютуқ хамда марраларни юқори баҳолади. Маҳаллий тадбиркорлар ва хорижий сармоядорлар учун яратилётган эркин шароит хамда имтиёзлардан мамнун эканлигини таъкидлади.\n– Ўзбекистонда фаол бизнес юритиш учун яратилган имкониятлардан унумли фойдаланган ҳолда ўзаро ҳамкорликни янада ривожлантиришга тайёрмиз, – деди делегация раҳбари Ким Чанг Кён.\nМаълумки, “Еvergreen motors” масъулияти чекланган жамияти автомобиллар ишлаб чиқариш бўйича мамлакатда иккинчи, жаҳонда 7-ўринда турувчи “КIА” автосаноатчисининг Ўзбекистондаги расмий дилери ҳисобланади. Шунингдек, у хориж автомобиллари савдоси билан ҳам шуғулланади. Делегация раҳбари Ким Чанг Кён мулоқот вақтида, Ўзбекистон Республикаси Президенти Фармони билан ташкил этилган “Қўқон” эркин иқтисодий зонасида корхона барпо этиб, унда юк кўтарувчи техникалар ишлаб чиқаришни йўлга қўйиш истаги борлигини билдирди.\nЎз навбатида вилоят раҳбари ушбу лойиҳа икки мамлакат ўртасидаги муносабатларни янада яқинлаштириш баробарида, ҳалқларимизнинг азалий ришталарини мустаҳкамлашга ва бу кун Ўзбекистон ва Жанубий Корея мамлакатлари тарихида янги саҳифа очишига ишонч билдирди.\nСамимий руҳда ўтган суҳбат якунида вилоят ҳокими Жанубий Кореялик меҳмонларга эсдалик совғаларини топширди.\nКуннинг иккинчи ярмида хорижлик меҳмонлар “Қўқон” эркин иқтисодий зонаси штабида бўлиб, ушбу ҳудуд имкониятлари, сув, электр, канализация, муҳандислик ва коммуникация тармоқлари ҳақида батафсил маълумотларга эга бўлдилар. Солиқ имтиёзлари ва преференциялар, транспорт логистика хизмати, темир йўл имкониятлари ҳам кореялик ишбилармонлар эътиборидан четда қолмади.\nХорижлик тадбиркорлар корхона барпо қилиш учун ажратилган ер майдонини кўздан кечириш жараёнида бу ерда яратилажак қулайликлар ҳақида ҳам батафсил маълумотлар олдилар.


Суданда яна нотинчлик, Нил дарёсидан 40 жасад топилди | Najot.info\n07.06.2019 Нажот 0 коментариев намойишлар,Судан,ҳарбий кенгаш\nСудан шифокорлар қўмитаси маълумотига кўра, шу кунларда Нил дарёсидан 40 жасад топилган. Мамлакат ўртасидан оқиб ўтувчи Нилнинг пойтахт Хартумдаги қисмидан топилган жасадлар намойишларга чиққан мухолифатчиларнинг жасадлари экани айтилмоқда. Шифокорлар қўмитаси мамлакатда икки кунда 100 нафар одам ўлдирилганини маълум қилди: «Нил дарёсидан 40 жасад олиб чиқилганини афсус билан маълум қилмоқчимиз. Улар «Жанжавид» (араблар бошқарувидаги ҳарбий куч. Унинг маъноси «от устидаги жин» дегани) кучлари томонидан номаълум томонга олиб кетилди»,- деб ёзилади Судан шифокорлар қўмитасининг фейсбукдаги саҳифасида. Умар ал-Башир тахтдан ағдарилгач, мухолифат вакиллари ҳокимият фуқароларга берилишини талаб қила бошлади. Айни дамда Суданда ҳокимият Ҳарбий кенгаш номини олган ҳарбий элита қўлида ва улар мухолифатчиларга ўт очишни бошлаб юборган. Пойтахтда палаткаларда яшаб юрган мухолифат вакиллари тинч намойишларда қатнашаётган бўлган, 3 июнь куни ҳарбийлар уларга қарата ўқ узган.\nҲарбий кенгаш вакиллари қурол мухолифатга эмас, уларнинг орасига кириб олган жиноятчиларга қарши ишлатилгани иддао этмоқда. Суданни тўлиқ қўлга олишга интилаётган Ҳарбий кенгаш мухолифатни музокаралар столига чақирган, лекин Хартумга музокаралар учун борган мухолифат етакчиларидан бири қўлга олинган.\nСудан пойтахти Хартумда фуқаролар кўчага чиқишдан қўрқишмоқда. Судан разведкасининг шахсини ошкор қилмасликни сўраган собиқ ходимининг айтишича, жасадлари Нил дарёсидан топилган одамлар ҳукумат тарафдорлари бўлган кучлар томонидан ўлдирилган.\n«Бу қирғин эди», дея собиқ разведкачининг сўзларини келтирмоқда Британиядаги 4-канал журналисти Юсра Элбагир.\nМухолифат ҳарбийлар билан музокара вақтида мамлакатда 3 йиллик ўтиш даври эълон қилиниши ва шундан сўнг сайловлар ўтказлишига келишиб олганди. Бу келишувга рози бўлган Ҳарбий кенгаш эса 3 июнь куни палаткадаги мухолифотчиларга қарата ўқ уза бошлади. Қирғинга айланиб кетган тўқнашув мамлакатда хаос келтириб чиқарди.\n4 июнь куни Ҳарбий кенгаш етакчиси Абдулфаттоҳ ал-Бурхон намойишчилар билан ҳеч қандай музокара бўлмаслигини ва олдинги келишувлар бекор қилинганини билдирди. У икки ойдан сўнг сайловлар ўтказилишини эълон қилди. Бир кун ўтиб эса Абдулфаттоҳ ал-Бурхон ҳарбийлар музокараларни давом эттиришга ҳозирлигини билдирди. «Бўлиб ўтган воқеалардан афсусдамиз», деб қўшимча қилди у.\nВВС'нинг Африка масалалари бўйича муҳаррири Фергал Кин Судандаги вазиятни қуйидагича изоҳлади: «Судандаги ҳарбий элита ҳукуматга ёпишиб олган ва ундан кетгиси келмаяпти. Бу эса ҳозирги ҳолатда мамлакатни ҳалокатга етаклайди. Ҳарбийлар демократик сайловлар ўтказишга шошилаётганларини айтишмоқда, лекин бу улар томонидан сўқилаётган сафсатадан бошқа нарса эмас».\nСудан пойтахтидаги дорихоналардан бирининг ходими ВВС билан суҳбатда шундай дейди: «Ҳарбийлар бизни яраланганларга ёрдам бераётган иккита касалхонадан ҳайдаб чиқаришди. Ҳарбий кенгаш яраланганларга ёрдам бераётган касалхоналарни ёпишга буйруқ берган».\n← Суданда ҳарбийлар ва мухолифат ўртасидаги музокаралар муваффақиятсизликка учради\nТрамп G20 саммитидан сўнг Хитой маҳсулотларига янги божлар киритмоқчи →\nСуданда ҳарбийлар ва мухолифат ўртасидаги музокаралар муваффақиятсизликка учради Суданда ҳокимиятни...


СБХ / 2021 йил / № 1-2 / ҚҚС ҳақида\nҚҚС тўловчиси бўлган корхона ўз эҳтиёжлари учун ўз кучи билан таъмирлаш-пардозлаш ишларини бажарди. Бундай вазиятда ҚҚС ҳисоблаш зарурми? Буни «Norma» компанияси эксперти Ирина АХМЕТОВА тушунтириб берди:\n– Ўз эҳтиёжлари учун ўз кучи билан қурилиш ишларини бажаришда ҚҚС фақат ушбу эҳтиёжлар учун харажатлар фойда солиғи ҳисоб-китобида чегирилмаган тақдирда ҳисобланади (СК 239-м. 4-қ. 4-б., 317-м.).\nАмортизация ажратмалари орқали харажатларга киритиладиган чиқимлар – ушбу қоидадан истисно. Бу – амортизация қилинадиган активлар қийматига киритиладиган сотиб олишга, ишлаб чиқаришга, қурилишга, монтаж қилишга, ўрнатишга доир ва бошқа харажатлар. Шу жумладан – қўшимча қуриш, қўшимча жиҳозлаш, реконструкция қилиш, модернизация қилиш, техник жиҳатдан қайта жиҳозлаш харажатлари (СК 317-м. 20-б.). Агар ишлар шу мақсадларда бажарилса, ҚҚС ҳисобланмайди.\nАгар компания ўз кучи билан ўз эҳтиёжлари учун фойда солиғи ҳисоб-китобида чегирилмайдиган хизматлар кўрсатса, ҚҚС бўйича солиқ базаси айнан шундай (улар мавжуд бўлмаганда бир турдаги) хизматларнинг ўртача ўлчанган нархидан келиб чиққан ҳолда ҳисоблаб чиқарилади. Ўртача ўлчанган нарх ўтган 90 кун ҳисоб-китобидан аниқланади. Агар ушбу даврда бундай реализация мавжуд бўлмаганда - бозор нархларидан келиб чиққан ҳолда аниқланади (СК 248-м. 12-қ.).\nҚандай хизматлар – айнан ўхшаш хизматлар\n● ижрочи (пудратчи) хусусиятлари ва унинг бозордаги ишбилармонлик обрўси;\n● фойдаланиладиган товар белгиси (СК 45-м. 10-13-қ.).\n● товар белгиси;\n● бозордаги мавқеи;\n● хизмат турлари ва уларнинг ҳажмлари;\n● тижорат жиҳатидан бир-бирининг ўрнини боса олиши (СК 45-м. 16, 17-қ.).\nХизматларнинг ўртача ўлчанган нархи қандай ҳисоблаб чиқарилади?\nЎртача ўлчанган нарх, ўртача нархдан фарқли ўлароқ, нархнинг ўзидан ташқари кўрсатилган хизматлар сони (ҳажми)ни ҳисобга олади. У қуйидаги формула бўйича ҳисоблаб чиқарилади:\nН1х С1 + ... + Нn х Сn\nН1, ..., n – айнан ўхшаш хизматларни реализация қилиш нархи;\nС1, ..., n – реализация қилинган айнан ўхшаш хизматлар сони;\n∑Сn – реализация қилинган айнан ўхшаш хизматлар сони суммаси.\nМисол. Реализация қилинган айнан ўхшаш хизматларнинг ўртача ўлчанган нархи ҳисоб-китоби\nКорхона бўйича ҳисоб-китоб даври (90 кун) учун айнан ўхшаш хизматлар кўрсатиш тўғрисида маълумотлар\nНархи, минг сўм\nРеализация қилишнинг ўртача ўлчанган нархи 53,7 минг сўмга ((48 х 1 000 + 58 х 200 + 62 х 100 + 70 х 120 + 65 х 50 + 56 х 110 + 75 х 60) / 1 640) тенг.\nТаққослаш учун: реализация қилишнинг ўртача нархи хизматлар (буюртмалар) турлари сонига бўлинган барча нархлар суммаси сифатида ҳисоблаб чиқарилади. Жадвалдаги маълумотларга асосан у 62 минг сўмга (434 / 7) тенг.\nҚҚС тўловчиси бўлган корхона ўз кучи билан ўз эҳтиёжлари учун қурилиш ишларини бажаради\nЖорий ойда қурилиш корхонаси ўз эҳтиёжлари учун таъмирлаш пардозлаш ишларини бажарди: таннархи 20 000 минг сўм бўлган ишларнинг бир қисми маъмурий бинода бажарилди, таннархи 25 000 минг сўм бўлган бир қисми эса – корхона балансида бўлган дам олиш зонасида бажарилди. Маъмурий мақсаддаги асосий воситаларни таъмирлаш харажатлари фойда солиғи ҳисоб-китобида чегирилади (СК 309-м.). Шу боис бундай таъмирлаш ишларини бажариш ҚҚС ҳисоблаб чиқариш мақсадида реализация қилиш бўйича айланма сифатида ҳисобланмайди.\nДам олиш зонасини таъмирлаш учун харажатлар фойда солиғи ҳисоб-китобида чегирилмайди (СК 317-м. 13-б.). Тегишинча, ишларни бажариш бу ҳолда ҚҚС солинадиган реализация бўйича айланма сифатида ҳисобланади. Дам олиш зонасидаги таъмирлаш ишларининг ўтган 90 кун учун айнан ўхшаш ишларнинг реализация қилишнинг ўртача ўлчанган нархидан келиб чиқиб ҳисоблаб чиқарилган қиймати, ҚҚСсиз 48 000 минг сўмга тенг.\nТаъмирлаш бўйича бажарилган ишларнинг таннархи акс эттирилди:\n● маъмурий бино\n● дам олиш зонаси\nТаъмирлаш бўйича бажарилган ишларнинг таннархи ҳисобдан чиқарилди:\nЎз кучи билан дам олиш зонасини таъмирлаш бўйича ишларни бажаришда реализация қилишнинг ўртача ўлчанган қийматидан келиб чиқиб ҚҚС ҳисобланди\n(48 000 х 15%)\nҲисобланган ҚҚС суммасига бухгалтерия маълумотномасини расмийлаштириш зарур. Унинг маълумотлари ҚҚС бўйича ҳисоботда акс эттирилиши учун бир томонлама ҳисобварақ-фактурани шакллантиринг. Бунда «Ҳисобварақ-фактура рақами» ва «Ҳисобварақ-фактуранинг санаси» устунларида бухгалтерия маълумотномаси рақами ва санасини кўрсатинг.\nҚҚС бўйича ҳисоботда (1-илова, АВ томонидан 24.02.2020 йилда 3221-сон билан рўйхатдан ўтказилган) операция қуйидаги тарзда акс эттирилади:\n● реализация қилиш бўйича айланма (48 000 минг сўм) ва ҳисобланган ҚҚС (7 200 минг сўм) суммалари бир томонлама ҳисобварақ-фактура асосида автоматик тарзда Реализация қилинган товарлар (хизматлар) бўйича ҳисобварақ-фактуралар (ҳисобварақ-фактура ўрнини босадиган ҳужжатлар) реестрида (Сотишлар реестри, ҚҚС ҳисоб-китобига 5-илова) акс эттирилади;\n● реализация қилиш бўйича айланма суммасини (48 000 минг сўм) ҚҚС ҳисоб-китобига 1-илованинг 010811 сатри 3-устунида кўрсатинг.


Аёлларимиздан йирик ҳисобда мағлубият\nБунёдкор” – “Навбаҳор” - 6:0 (4:0)\n10 июнь.Тошкент шаҳри. “Бунёдкор” академияси майдони. 55 томошабин.\nҲакамлар: Анна Сидорова (Тошкент), Зуфар Элибоев (Қарши), Александра Кончикова (Тошкент).\nГоллар: М.Косникова (1), М.Қодирова (13, ўз дарв.),Т.Рашидова (19), Л.Норбекова (22), У.Зоирова (64), С.Галимова (73).\nНазоратчи –Аюбхон Исаев (Ғазалкент).\n10 июнь куни футбол бўйича аёллар ўртасидаги мамлакат чемпионатининг 13-тур баҳслари ўтказилди. Мазкур тур доирасида Наманганнинг “Навбаҳор” жамоаси сафарда “Бунёдкор” меҳмони бўлди. Учрашувнинг илк дақиқалариданоқ устунликни ўз қўлларига олган мезбонлар дастлабки ҳужумдаёқ ҳисобни очишди. Шундан сўнг, ҳужумкорликни оширган тошкентликларнинг навбатдаги ҳужумларидан бирида аёллар жамоамиз аъзоси Марҳабо Қодирова кутилмаганда тўпни ўз дарвозасига киритиб қўйди. Танаффусга қадар “Бунёдкор” аъзолари яна 2та гол уриб, ҳисобнинг йирик - 4:0 кўриниш олишини таъминлашди.\nИккинчи бўлимда Карима Юлдашева шогирдлари ўйинда бурилиш ясашга интилиб кўришди. Аммо уларнинг зарбаларига аниқлик етишмади. Майдон эгалари эса учрашув якунига қадар яна 2 марта тўп киритиб, якуний ҳисобнинг 6:0 кўриниш олишини таъминлашди.\nБиринчи давранинг сўнгги – 14-турини “Навбаҳор” жамоаси сафарда “Металлург”га қарши ўтказади. Бўлажак баҳсда аёллар жамоамизга омад ёр бўлишини тилаймиз.\nИлҳом Мўминжонов: “Иньац билан шартномани бекор қилдик”\n“Навбаҳор” – “Қўқон-1912” жамоалари учрашувидан кейин ўтказилган матбуот анжуманининг иккинчи қисмида “Навбаҳор” бош мураббийи Илҳом Мўминжонов ва жамоа ҳужумчиси Азамат Алланиёзовлар қатнашишди.\nИлҳом Мўминжонов (“Навбаҳор” жамоаси бош мураббийи): - Чиройли ўйин бўлди. Ҳисоб бунданда йирик бўлиши ҳам мумкин эди. Афсуски, шогирдларим яратилган хавфли вазиятлардан унумли фойдалана олишмади. Шу сабабли 3:0 ҳисобидаги ғалаба билан чекландик. Ушбу ғалаба билан ўйингоҳга келиб, жамоамизни қўллаб-қувватлаган мухлисларимизни табриклаймиз. Футболчиларимиз мураббийлар штаби томонидан берилган кўрсатмаларни бажариб, чиройли ютуққа эришганимиз учун уларга каттакон раҳмат айтаман.\n- Турғунбоевнинг йўқлигида “Навбаҳор”нинг ўйини мазмунлироқ кўринди. Бунга қандай қарайсиз?\n- Йўқ. Азизбек Турғунбоевнинг таркибда йўқлиги билинди. Турғунбоев бугунги кунда жамоамизнинг етакчи футболчиси. Кейинги учрашувларда Азизбек майдонга тушади ва янада чиройлироқ ўйинлар кўрсатишга ҳаракат қиламиз. Аслини олганда унинг майдонда йўқлиги сезилди. “Қўқон-1912” жамоасига қарши учрашувга жиддий тарзда тайёргарлик кўргандик. Футболчиларимиз ҳам яхши ўйин намойиш этишди. Рақибнинг сўнгги икки ўйинини кўрганиб чиқиб, шунга мослаб, тактика танлагандик. Бир сўз билан айтганда, қўқонликларнинг нозик ва кучли жиҳатларидан хабаримиз бор эди. Йигитлар якунда ўз олдиларига қўйилган вазифани уддалашди, яъни улар кўрсатмаларимизни юз фоизга бажаришди.\n- Сулаймоновга биринчи бўлимда кескин эътироз билдирдингиз. Бу ҳиссиётлар билан боғлиқ бўлса керак?\n- Ҳар бир мураббийда бу каби ҳиссиётлар бўлади. Сардор 60 дақиқа давомида ўз меҳнатлари туфайли гол уриш учун тўртта имкониятга эга бўлди. Шу сабабли унинг гол уришини истагандим. Ҳиссиётларимни футболчимиз яхши билади. Нима бўлган тақдирда ҳам яхши ўйин кўрсатди. Лекин, ҳужумчилардан фақат гол талаб қиламан.\n- Жамоадаги ўзгаришлар хусусида ҳам икки оғиз фикр билдирсангиз...\n- Учрашув якунига етгач, сербиялик ҳужумчи Ненад Иньац билан тузилган шартномани ўзаро келишган ҳолда бекор қилдик. Футболчи бугун жамоа билан хайрлашди. Ўтган вақт давомида Иньац жамоамизга ёрдам берди. Шу сабабли, клуб раҳбарияти ва жамоа аъзолари номидан унга каттакон раҳмат айтамиз. Футболчининг кейинги фаолиятига омад тилаб қоламиз. Режамизга кўра, жамоага янги футболчиларни таклиф этамиз. Уларни айнан ким эканлиги ҳозирча сир.\n- “Навбаҳор”га келганингиздан буён “водий дерби”ларида ғалаба қозона олмаётгандингиз. Бугунги учрашув олдидан қандайдир босим сезилмадими?\n- Ҳеч қандай босим бўлгани йўқ. Олдин ҳам айтганимдек, ҳар бир учрашувга жиддий тарзда тайёргарлик кўрамиз. Ҳар бир рақибни мураббийлар штаби билан синчковлик билан ўрганиб чиққан ҳолда тактика танлаймиз. Бугун ўйлаган режаларимизни амалга ошириб, йирик ғалабани тантана қилдик. “Қўқон-1912” жамоасига кейинги ўйинларда омад тилаб қоламан.\nАзамат Алланиёзов (“Навбаҳор” ҳужумчиси): - Авваламбор мухлисларимизни ғалаба билан табриклайман. Бош мураббиймиз томонидан берилган кўрсатмаларни ортиғи билан уддаладик, деб ўйлайман. Йигитлар билан бирдамликда ҳамжиҳат бўлиб ҳаракат қилганимиз сабабли, ишончли ғалабани қўлга киритдик.\nНўъмон Ҳасанов: “Футболчиларимизни биринчи марта койиганим йўқ”\n“Навбаҳор” – “Қўқон-1912” жамоалари ўртасидаги учрашув якунига етгач ўтказилган матбуот анжуманининг дастлабки қисмида қўқонликлар бош мураббийи Нўъмон Ҳасанов ва жамоа ярим ҳимоячиси Жавоҳир Сиддиқовлар иштирок этишди.\nНўъмон Ҳасанов (“Қўқон-1912” бош мураббийи): - Нима ҳам дейиш мумкин? Бўлар иш бўлди. Футболчиларимиз кийим алмаштириш хонасида жуда ҳам хафа кўринишди. Бу футбол ва унда ҳар қандай ҳолат бўлишини айтиб, уларни юпатдим. Ўйинчиларимиз Қўқон футболи ривожи учун ёрдам беришмоқда. Хуллас, уларнинг анча меҳнатлари сингган. Шунинг учун, уларни биринчи марта койиганим йўқ. Йигитларнинг тушкун кайфиятга тушиб қолганликларини кўриб, руҳларини кўтаришга интилдим. Футболда шундай мағлубиятлар ҳам бўлиб туради. Бундан ҳам йирик ҳисобда ютқазишимиз мумкин эди. Билмадим, йигитлар чарчаб қолишдими, дейман. Чунки, чемпионатнинг дастлабки қисмида шогирдларим чиройли ўйинлар кўрсатишганди. Сўнгги тўртта-бешта учрашувда ишимиз юришмаяпти. «Навбаҳор» жамоасини ғалаба билан табриклайман. Наманганликларга кейинги ўйинларда ҳам омад тилайман. Шу билан биргаликда, ўйингоҳни тўлдириб, жамоаларини қўллаб - қувватлаётган наманганлик мухлисларни ҳам байрам билан қутлайман.\n- Ёзги трансфер даврида жамоани кучайтириш режаси мавжудми?\n- Ҳар доим кучли жамоани тузишга интилиб келаман. Лекин, “Қўқон-1912” жамоаси учун кучли таркибни йиғиш қийин. Негаки, молиявий томондан «Навбаҳор»даги каби имкониятга эга эмасмиз. Наманганликлар молиявий тарафдан жуда ҳам кучлилар. Давралар оралиғида “Навбаҳор” жамоани кучайтириш мақсадида беш-олти нафар янги футболчи олишни режалаштирганидан хабарим бор. Мен ҳам жамоамизга мухлисларимизни хурсанд қилиш мақсадида кучли футболчиларни жалб этишни хоҳлайман. Лекин, бу анча мушкул. Мисол учун мавсум бошида жамоа сафида Даврон Ҳошимов, Шерзод Каримов каби футболчиларни кўришни истагандим. Ҳошимов жамоа билан мавсумга тайёргарлик ҳам кўрганди. Бироқ маблағ билан боғлиқ муаммолар туфайли ўйлаган трансферларимизни амалга ошира олмаяпмиз. Яхши кунларни келишидан келишидан умидворман. Шунга қарамай, нолимайман. Негаки, айни пайтда жамоада тўп сураётган футболчиларимиз чемпионат бошида анча яхши ўйин кўрсатишди. “Локомотив” ва “Пахтакор” клублари билан дуранг қайд этдик. “Бунёдкор”ни ўз майдонимизда бу йил илк бор мағлубиятга учратдик. Захира ўриндиғимиз торлиги сабабли, футболчиларимиз чарчаб қолишди.\nЖавоҳир Сиддиқов (“Қўқон-1912” жамоаси ярим ҳимоячиси): - “Навбаҳор” жамоасининг ўз майдонида яхши ўйин кўрсатишини билардик. Наманганликлар кучли жамоаларга қарши кечган баҳсларда ҳам камида иккитадан гол уришмоқда. Учрашувга шундан келиб чиққан ҳолда тайёргарлик кўргандик. Жамоа сафига бугун қўшилган бўлсамда, ғалаба қозонишга ҳаракат қилдик. Лекин тезкор гол режаларимизни бузиб юборди. “Навбаҳор” жамоаси аъзоларини ғалаба билан табриклайман. Сўнгги ўйинларни ўз имкониятимиз даражасида ўтказа олмай, кўпроқ мағлубиятга учраётганимиз учун мухлисларимиз бироз ранжиб қолишган. Эндиликда чиройли ўйинларни кўрсатиб, ишқибозларимизни ўйингоҳга яна қайтаришимиз керак. Бугун ҳам жамоани қўллаш учун Наманганга етиб келган мухлисларимизга раҳмат айтаман.\n“Водий дербиси”да йирик ҳисобда ғалаба\n“Навбаҳор” – “Қўқон-1912” - 3:0 (2:0)\nНаманган. “Марказий” ўйингоҳ. 11350 томошабин.\nҲакамлар: Азиз Асимов (Тошкент), Равиль Шояхметов (Тошкент), Артём Калинин (Қарши), Дилшод Каримов (Тошкент).\n“Навбаҳор”: 1.Ботирали Эргашев, 6.Остон Ўрунов, 8.Аюбхон Нўъмонов,\nИлҳом Бойдедаев (11.Зоҳир Пиримов, 72), 15.Азамат Алланиёзов\n(12. Ненад Иньяц, 80), 17. Сардор Сулаймонов (22.Рўзимбой Аҳмедов, 63), 19. Мирзоҳид Ғофуров, 21. Аъзам Алиев, 24. Даврон Ҳошимов, 32. Жаҳонгир Меҳмонов, 44. Дарко Станоевич.\n“Қўқон-1912”: 1. Ўткир Юсупов, 4. Баҳодир Акрамов, 5. Ғиёсжон Комилов (15. Ойбек Рустамов, 60), 7. Жамшид Ҳасанов, 14. Авазхон Маматхўжаев (10.Жавоҳир Сидиқов, 25), 17. Қувондиқ Рўзиев (9. Носир Отақўзиев, 46),\nБаҳодир Пардаев, 19. Суҳроб Бердиев, 22. Мурод Холмуҳаммедов,\nДарко Гожкович, 65. Марко Милич.\nГоллар: Ғ.Комилов(4-авт.), А.Алланиёзов (19), Р.Аҳмедов (74).\nPepsi Суперлига 15-тури доирасидаги “Навбаҳор” – “Қўқон-1912” жамоалари ўртасидаги “водий дербиси” учрашуви анча кескин курашлар остида кечиб, ўз номини оқлади. Айниқса, шу куни “лочинлар” анча яйраб тўп суришди. Таъкидлаш жоизки, “Навбаҳор” жорий мавсумда “водий дербиси” мақомидаги ўйинларда илк марта ғалаба қозонишга муваффақ бўлди. Шунингдек, наманганликлар устози Илҳом Мўминжонов ҳам ўзининг нохуш анъанасига барҳам берди, яъни шу кунгача Нўъмон Ҳасанов билан бўлган ўзаро баҳсларда “лочинлар” устози зафар қучолмаётганди. Ниҳоят, 4-ўйинда у бунинг уддасидан чиқди ва йирик ҳисобда зафар қучди.\nМиллий терма жамоамизнинг уругвайликларга қарши кечган ўртоқлик учрашувига “Навбаҳор” дарвозабони Ботирали Эргашев ва ярим ҳимоячи Азизбек Турғунбоев, “Қўқон-1912” жамоасидан эса ярим ҳимоячи Жавоҳир Сиддиқов жалб этилишганди. Шу сабабли, ҳар икки жамоа мураббийларининг ушбу футболчиларнинг хизматларидан фойдаланишлари сўроқ остида эди. Чунки узоқ парвоз ўйинчиларни толиқтириб қўйиши мумкин эди. Шундай бўлса-да, мезбонлар устози маҳоратли посбон Эргашевни асосий таркибда майдонга тушишга қарор қилди. Лекин Азизбек Турғунбоев ҳаттоки, ўйин қайдномасидан ҳам жой олмади. Нўъмон Ҳасанов эса Жавоҳир Сиддиқовни захирада қолдиришга қарор қилди.\nМазкур "водий дербиси" олдидан жамоамиз дарвоабони Ботирали Эргашевга ПФЛ ва championat. asia сайти ҳамкорликда ўтказган сўров натижаларига кўра, май ойининг энг яхши дарвозабони деб топилгани учун учрашув комиссари Лазиз Қўчқоров томонидан ПФЛнинг махсус совғаси топширилди.\nЖамоамиз вакиллари ўйинни фаол тарзда бошлаб, 4-дақиқадаёқ ҳисобни очишга муяссар бўлишди.\nИлҳом Бойдедаевнинг дарвоза томон йўллаган зарбасидан кейин тўп қўқонликлар ҳимоячиси Ғиёсжон Комиловга тегиб, дарвоза тўридан жой олди – 1:0.\nМазкур гол “лочинлар”ни анча руҳлантириб юборди ва улар ҳужумкорликни янада кучайтиришди. “Навбаҳор” томонидан кетма-кет уюштирилган ҳужумлар ниҳоят, 19-дақиқада ўз самарасини берди. Азамат Алланиёзов қўқонликлар посбони Ўткир Юсуповни доғда қолдиришга муваффақ бўлди 2-0.\nАлбатта учрашувнинг бундай тарзда кечиши меҳмонларни қониқтирмасди. Шу сабабли, Нўъмон Ҳасанов жамоа етакчиси Сиддиқовни 25-дақиқада майдонга туширишга қарор қилди. Шундан сўнг, қўқонликлар ҳужумкорликни кучайтиришди. Лекин уларнинг сўнгги зарбаларига аниқлик етишмасди. Шунингдек, Илҳом Мўминжонов шогирдларида ҳам ҳисобни ошириш учн бир қатор вазиятлар юзага келди. Лекин танаффусгача ҳисоб ўзгармади.\nИккинчи бўлимда ҳам ташаббусга эга бўлган майдон эгалари 74-дақиқада ҳисобни йириклаштиришди. Захирадан майдонга тушган Рўзимбой Аҳмедов қўқонликлар дарвозабони Ўткир Юсуповнинг қўпол хатосидан кейин тўпни дарвозага аниқ йўллади – 3:0.\nГарчи ўйин якунига қадар ҳар икки жамоа вакилларида бир қатор хавфли вазиятлар юзага келган бўлсада, улар бундан самарали тарзда фойдалана олишмади.\nМазкур йирик ҳисобдаги ғалабадан кейин жамоамиз аъзолари ЖЧ-2018 мусобақаси муносабати билан Pepsi Суперлигада юзага келган танаффусга яхши кайфиятда чиқиб кетадиган бўлишди.\nЭргашев ойнинг энг яхши дарвозабони\nПрофессионал футбол лигасининг Championat.asia билан ҳамкорликда ўтказаётган сўровномасига кўра, “Навбаҳор” посбони Ботирали Эргашев май ойининг энг яхши дарвозабони сифатида тан олинди. Бу ҳақда pfl.uz сайти хабар берди.\nОвоз бериш якунига кўра, Ботирали рақобатчиси Элдор Суюновни 1 очколик фарқ билан ортда қолдирди. Бунда “Навбаҳор” мухлисларининг овози муҳим роль ўйнаганини эътироф этиш керак. Боиси, Championat.asia сўровномасида Эргашев энг кўп овоз олди ҳамда 6 очкони қўлга киритди. Суюнов эса мухлислар овозига кўра иккинчи бўлди ҳамда 4 очко билан кифояланди.\nГап фақатгина бош мураббийлар ва жамоа сардорлари овозидагина бўлганида, бунда Элдор Суюнов “Навбаҳор”даги рақибини 1 очко ортда қолдирган бўларди. Чунки Суюновни 24 овоз берувчидан 10 нафари 1-ўринда кўрсатди. Ботирали Эргашевда эса бу кўрсаткич 9 тани ташкил қилди.\nЭргашевни 8 киши 2-ўринга, Суюновни эса 7 киши шу ўринга лойиқ кўрди. Яна 4 нафардан овоз берувчи бу посбонларни учликка киритди.\nШу тариқа Ботирали Эргашев Суперлига вакилларидан 47, мухлислардан эса 6, жами — 53 очко ишлаб олди. Суюнов эса биринчи фронтдан 48, ишқибозлардан 4 очко олди, жами — 52.\nРейтингда “Қизилқум” посбони Евгений Черемисин 29 очколик бўлди. “Сўғдиёна” посбони Дилшод Ҳамроев эса 22 очкони қўлга киритди.\nМай ойининг энг яхши дарвозабони Ботирали Эргашев бугун — 10 июнь куни бўлиб ўтадиган Pepsi Суперлиганинг 15-тури доирасидаги\n“Навбаҳор” - “Қўқон-1912” ўйинида ПФЛ совринини қабул қилиб олади. Учрашув Наманган шаҳридаги “Марказий” ўйингоҳда 19:02 да старт олади.\nБиз мазкур соврин билан жамоамиз посбони Ботирали Эргашевни табриклаймиз ва унга кейинги фаолиятида омад ёр бўлиши ҳамда яна кўплаб шундай совринларни қўлга киритишига тилакдошмиз.\nКим кимга овоз берди?\nЕвгений Черемисин (“Қизилқум”)\nДилшод Ҳамроев (“Сўғдиёна”)


Янги кодекс лойиҳаси муҳокама этилди | "Адолат" СДП\nЯнги кодекс лойиҳаси муҳокама этилди\nБугун Фуқаролик жамиятини ривожлантириш марказида “Ўзбекистон Республикаси нодавлат-нотижорат ташкилотлари тўғрисида”ги кодекс лойиҳаси муҳокамаси бўлиб ўтди.\nКодекс муҳокамасида вилоят Адлия бошқармаси, вилоятдаги нодавлат- нотижорат ташкилотлари, хусусан, Ўзбекистон “Адолат” СДП Сирдарё вилоят Кенгаши вакиллари ва ОАВ ходимлари иштирок этишди.\nМуҳокамада Ўзбекистон Республикаси Президенти Ш.Мирзиёев томонидан фуқаролик жамияти институтлари, нодавлат-нотижорат ташкилотларига берилаётган эътибор алоҳида таъкидланди. Бунга яна бир мисол қилиб, нодавлат-нотижорат ташкилотлари фаолиятини такомиллаштириш ва уларни ҳар томонлама қўллаб-қувватлаш мақсадида “Ўзбекистон Республикаси нодавлат-нотижорат ташкилотлари Кодекси” қабул қилинаётганлигини кўрсатиш мумкинлиги айтилди.\nУшбу кодексда нодавлат-нотижорат ташкилотларини қўллаб-қувватлаш ва уларнинг ваколатларини янада кенгайтиришга алоҳида эътибор қаратилмоқда.\nМазкур Кодексни халқчил ва замон талабларига мос равишда ишлаб чиқиш учун жойларда Кодекс муҳокамаси бўйича тадбирлар ўтказилмоқда.\nУшбу муҳокамада ҳам нодавлат-нотижорат ташкилотлари вакиллари томонидан 20 дан ортиқ таклиф ва тавсиялар берилди.


12.02.2018 21:12 0 1493\nҚандай қилиб маълумотларни эсда сақлаш ёки хосрақам, исм ва рақамларни унутмаслик мумкин?\nМаълумотларни яхши эсда сақлаб қолиш учун хотирани тез-тез чархлаб туриш керак. Ўзингизга қизиқ бўлган нарсаларни ўрганинг, бошқотирмалар ечинг. Осон сўзларни тескарисига ўгириб, уни такрорланг. Масалан, дўкон номларини.\nУнутманг: қоғозга чиқарилган маълумот электрон кўринишига қараганда кўпроқ ёдда қолади. Планшетда ўқиган нарсаларингизни газетада ўқиганингдан 30 фоиз тезроқ унутасиз.\nКогнитив функцияни яхшилашга ёрдам берувчи маҳсулотларни, масалан, ёнғоқ, шоколад, смородина, дуккакли маҳсулотларни кўпроқ тановул қилинг.\nМаълумотни сақлаб қолишнинг энг яхши усули — уйқудан олдин маълумотларни ўқиб чиқиш ёки кўздан кечириш.\nЎқинг ва уни оғзаки айтиб беринг. Шунингдек, тасаввур, яъни фантазияни ишга солинг.\nСақич чайнанг. Эрланген университетининг илмий тадқиқотчиси З.Перль талабалар сақич чайнашаётганда ахборотларни 40 фоиз кўпроқ эслаб қолишларини аниқлаган.\nШунчаки бирор ерга кетаётганингизда ҳам ахборотларни такрорланг. Чунки юрганда мия фаолияти фаоллашади.


Жинсий зўрлаш борасидаги хабарлар ортидан қамоқхона нозирлари ишдан бўшатилди - BBC O'zbek\nТошкент яқинидаги аёллар қамоқхонасида маҳкумаларнинг зўрлангани ҳақидаги хабарлар ортидан қамоқхонанинг ўнга яқин нозири лавозимидан бўшатилган.\nБу ҳақда "Эзгулик" жамияти собиқ маҳкумаларга таяниб хабар тарқатган. Ташкилотга кўра, Зангиота қамоқхонасидаги эркак қўриқчилар ва қамоқхонада дунёга келган чақалоқларнинг ДНК анализлари текширилган.\nЎтган йили "Эзгулик" уч ярим мингдан ортиқ маҳбуслар сақланадиган 64-7 жазо муассасасида тўрт нафар маҳкуманинг милиция ходимлари томонидан зўрлангани ҳақида хабар тарқатганди.\nЖурналист ва инсон ҳуқуқлари фаоли Абдураҳмон Ташановга кўра, расмийлар қамоқхонада бундай ҳоллар юз берганини очиқ тан олишгани йўқ, аммо инкор ҳам этишмайди.\n"Чунки, болалар туғилган ва ўша ерда шунақа ҳолатлар бўлган. Энди бу фақат қамоқхонада ҳолатларида эмас, тергов изоляторларида, суриштирув пайтида, умуман, жазони ижро этиш муассасаларини тўлиқ қамраб олган", дейди у.\nАйни пайтда ҳуқуқ фаолига кўра, қамоқхона нозирлар айнан жинсий зўрлаш амаллари боис ишдан олингани хусусида расмий далил йўқ ва "Эзгулик" жамияти тарқатган хабар фақат собиқ маҳкумалар билан суҳбатга асосланган.\n"Ўнлаб миршабларга қарши жиноий ишлар қўзғатилгани ҳақида қўлимизда хат бор, аммо ўша жиноят ишларининг тақдири нима бўлгани хусусида расмий маълумот йўқ", дейди Абдураҳмон Ташанов.\nБМТнинг қийноқлар бўйича махсус маърузачиси Ўзбекистон қамоқхона ва ҳибсхоналарида жинсий зўрлашларга доир иддаоларни текширишга чақирганди.


Тожикистон тадбиркорлик субъектлари учун барча турдаги текширувларга мораторий эълон қилди\nТожикистонда тадбиркорлик субъектлари учун барча турдаги текширувларга қарийб бир йилдан ортиқ мораторий эълон қилинди.\n16 март куни Тожикистон президенти Имомали Раҳмон «тадбиркорлик субъектлари фаолиятини давлат томонидан қўллаб-қувватлаш, сармоя жалб этиш учун қулай шарт-шароитлар яратиш, иш ўринлари яратиш ва текширишларни қисқартириш мақсадида» 2023 йил 1 январгача мораторий қўйиш тўғрисидаги тегишли фармонни имзолади.\nФармонда, шунингдек, мораторий кейинги ойдан кучга кириши айтилган.\nРоссиянинг Украинага ҳарбий бостириб кириши ортидан юзага келган инқироз туфайли Тожикистон ҳукуматида махсус дастур йўқлиги ҳақидаги мутахассисларнинг баёнотлари фонида тадбиркорлик субъектлари фаолиятини барча турдаги текширишларга мораторий эълон қилинди. Шунга ўхшаш дастурлар бир қатор постсовет мамлакатларида аллақачон бошланган. Уруш Россиянинг иқтисодий ўсишини секинлаштириши ва меҳнат муҳожирларининг пул ўтказмаларининг қисқаришига таъсир қилиши кутилмоқда.\nАйни пайтда тадбиркорлар давлат идоралари томонидан доимий текширувлар ўтказилаётгани ва солиқ юкининг юқорилигидан мунтазам шикоят қилмоқда. Расмийларга кўра, ўтган йил давомида мамлакатда 20 мингдан ортиқ тадбиркор ўз фаолиятини тўхтатган. Бунинг сабабларидан бири, таҳлилчиларнинг фикрича, расмий тузилмаларнинг асоссиз ва доимий текширувидир.\n2018 йилда Тожикистон президенти тадбиркорлик субъектларини текширишга икки йил муддатга мораторий эълон қилган эди.\nБанк кредитлари бўйича юқори фоиз ставкалари, бозорда соғлом рақобатнинг йўқлиги, солиқларнинг юқорилиги тожик тадбиркорлари учун жиддий муаммодир. Аввалроқ халқаро молия институтлари мамлакатдаги ишбилармонлик муҳитини очиқдан-очиқ танқид қилган эди.\nЎтган йили узоқ муҳокамалардан сўнг мамлакатда янгиланган Солиқ кодекси қабул қилинди. Расмий маълумотларга кўра, тадбиркорлар ва инвесторларга кўплаб енгилликлар берилган, бироқ мамлакатда тадбиркорлик фаолиятини амалга оширишга тўсқинлик қилаётган ҳолатлар юзасидан мурожаатлар сони камайгани йўқ.


«Фирибгар, коррупционер, хоин»: Биньямин Нетаньяҳуга айблов эълон қилинди » Ўзбекистон янгиликлари – Zamin.uz\n22 ноябрь 2019, 21:02\nИсроил бош вазири Биньямин Нетаньяҳу судланадиган бўлди. Мамлакат адлия вазирлиги кеча, 21 ноябрь куни у фирибгарлик, коррупция ва давлатга хиёнатда айбланаётганини маълум қилди, дея хабар бермоқда Azon.uz DW нашрига асосланиб.\nНетаньяҳу ўзига билдирилган айбловларни аввал бир неча бор рад этган ва унга нисбатан расман айблов эълон қилинадиган бўлса, истеъфо бермаслигини айтган эди.\nАйбловлардан бири Нетаньяҳунинг алоқа вазири бўлиб ишлаган пайтга оид: у Bezeq компаниясига юридик имтиёзлар бергани ва бунинг эвазига компанияга тегишли ОАВда ўзининг фаолияти ҳақида ижобий материаллар берилишини талаб қилгани айтилмоқда.\nБундан ташқари, Нетаньяҳу ва унинг оиласи 2007-2016 йиллар оралиғида икки тадбиркордан қимматбаҳо совғалар, жумладан, заргарлик буюмлари олган, совғаларнинг умумий қиймати 1 миллион шекелга (қарийб 230 минг еврога) тенг. Полиция маълумотига кўра, бу америкалик продюсер Арнон Милчан ва австралиялик тадбиркор Жеймс Пакернинг ноқонуний совғалари бўлган.\nШунингдек, Нетаньяҳу Исроилнинг муҳим нашрларидан бири бўлмиш «Едиот Ахронот» газетаси ўзи ҳақида ижобий хабарлар тарқатишини истаган, бунинг эвазига бошқа газетанинг таъсирини пасайтиришга тайёр бўлган.\nИсроил демократия институти эксперти Ювал Шанининг айтишича, Нетаньяҳу жиноий таъқибга қарши парламент иммунитетига эга бўлиш учун 30 кун ичида ариза билан мурожаат қилиши мумкин. Агар у порахўрликда айбдор деб топилса, ўн йилгача озодликдан маҳрум этилади.\nЯнгиликлар » Дунё » «Фирибгар, коррупционер, хоин»: Биньямин Нетаньяҳуга айблов эълон қилинди\n12:46 Эрдоған: “Нетаньяҳу, сен золимсан!”\n14:30 Исроил бош вазири порахўрликда айбланмоқда


Хоразмнинг Шовот каналига сайр кемаларини туширишмоқчи\nХоразмликларга кўра, Шовот каналининг иккала соҳилида ҳам сайёҳлар эътиборига молик объектлар йўқ.\nЎзбекистонда илк бор сайр кемаларининг ишга туширилиши ҳақида хабар қилинмоқда. 12news.uz нашрининг хабар қилишича, Хоразм вилоятидан оқиб ўтадиган Шовот каналига турли ҳажмдаги 12та сайр кемасини тушириш режалаштирилмоқда.\nХабарда айтилишича, сайёҳлик соҳасини ривожлантириш мақсадида ана шундай қарор олинган.\nAnhor.uz нашридан иқтибос келтириб ёзилишича, сувга тушириладиган кемалардан “энг йиригининг узунлиги 19 метр бўлиб, унинг бортида 35 киши сайр қилиши мумкин”.\nУзунлиги 150 километр келадиган Шовот каналининг эни 60 метрдан иборат ва бу сайр кемаларининг бемалол ҳаракатланишига имкон беради, дейилади яна хабарда.\nЛекин маҳаллий аҳоли вакилларининг айтишларича, Ўзбекистоннинг Хоразм вилояти ҳамда Туркманистоннинг Тошҳовуз вилоятидан оқиб ўтадиган Шовот каналининг иккала соҳилида ҳам сайёҳлар эътиборини тортиши мумкин бўлган объектлар йўқ.\nЎтган асрнинг биринчи ярмида қазилган Шовот канали Амударёдан сув олади ва Хоразм вилоятинигн Хонқа, Урганч ва Шовот туманларидан оқиб ўтади.\nХоразм, Самарқанд, Бухоро каби қадимий маконлар жойлашганига қарамасдан сайёҳлик саноати ҳаминқадар аҳволга келиб қолган Ўзбекистонда ҳукумат бу соҳани ривожлантиришга ҳаракат қилиб келади.


Ўзбекистон : ногирон сиёсий тутқунларга нисбатан амнистия яна қўлланилмади - BBC Uzbek - O'zbekiston\nСўнгги янгиланиш 25 феврал 2013 - 09:27 GMT\nЎзбекистондаги сиёсий ва диний тутқунлар ҳукуматнинг амнистиясидан яна четда қолдилар.\nИкки ой олдин 2012 йил 4 декабрда Ўзбекистон Сенати Конституциянинг 20 йиллиги муносабати билан амнистия ҳақида фармон қабул қилди.\nСенатнинг қонунчилик ва суд-ҳуқуқ масалалари бўйича қўмитаси билдиришича, бу инсонпарварлик амали содир этган жинояти жамият учун хавфсиз деб топилганларга нисбатан қўлланилади.\nФармонда, 1 ва 2 гуруҳ ногиронлари, оғир касалга чалинганлар, аёллар, 60 ёшдан юқори эркаклар, хориж фуқароларига нисбатан амнистия қўлланилиши алоҳида таъкидланган.\n"Марказий Осиёда инсон ҳуқуқлари" Ассоциацияси маълум қилишича, биринчи ва иккинчи гуруҳ ногирони бўлган сиёсий тутқунлар ҳукуматнинг авфидан четда қолганлар.\nИккинчи гуруҳ ногиронлари Мухаммаджон Қурбонов, Шавкат Каримов, Рустам Рахманкулов, биринчи гуруҳ ногиронлари Мурод Латипов ва Суннат Таласов- жазо муддатини ўташ давомида иккаласининг ҳам кўзи ожиз бўлиб қолган, шунингдек 60 ёшдан ошган сиёсий маҳкумлар қамоқда қолмоқда.\n70 ёшида қамоққа олинган Исоқ Абдуллаев етти йилдан буён қамоқда, Самандар Қўқонов, Ғанихон Маматхонов, Солижон Абдураҳмонов, Аъзам Турғунов, Исроилжон Холдоров, Рустам Усмонов, 19 йиллик тутқун Мурод Жўраев, 14 йиллик тутқун Мамадали Маҳмудов, уларнинг кўпчилиги жазо муддати аллақачон тугаганига қарамасдан, Ўзбек ҳукуматининг "инсонпарвар" ёрдамига лойиқ кўрилмаган. Уларнинг ҳаммаси жиддий медицина ёрдамига муҳтож.\nБу тутқунларга турли сохта айбловлар билан жиноий иш очилгани ва узоқ муддатларга озодликдан маҳрум қилингани ҳуқуқ фаоллари томонидан айтиб келинади.\nУлар нафақат авф қилинмайди, балки жазо муддати ниҳоясига етган сиёсий маҳкумларга қамоқхона тартибини бузганликлари айби билан жиноий иш очилади ва муддат қўшиб берилади.\n"Ўзбек ҳукумати сиёсий тутқунлардан қўрқади"\nЎзбекистонлик ҳуқуқ фаолларига кўра, амнистия туфайли кўплаб ҳақиқий жиноятчилар қўйиб юборилган, натижада Тошкент шаҳрида турли қотилликлар кўпайгани кузатилган. Мисол учун, яқинда Абдулла Авлонийнинг кекса 90 ёшли қизини ўлдирилиши ана шундай, амнистияга чиққан жиноятчиларнинг иши деб кўрилади.\nЎзбек ҳукумати эса бундай ашаддий жиноятчилардан эмас, ўзининг сиёсати учун ноқулай деб билган, қамоқларда азоб ларга дучор қилиниб соғлигини йўқотган тутқунлардан кўпроқ хавотирланади.\n"Марказий Осиёда инсон ҳуқуқлари" ташкилоти халқаро ҳамжамиятни Ўзбекистон Конституциясига зид тарзда озодликдан маҳрум этилган айбсиз инсонларнинг, сиёсий ва диний тутқунларнинг тақдирига эътибор қаратишга чақирган.


COVID-19ни аниқлайдиган “ақлли ниқоб” ихтиро қилинди - hudud24.uz\n2020, 01-Oktabr | 03:51\nБош саҳифа Янгиликлар Жаҳон COVID-19ни аниқлайдиган “ақлли ниқоб” ихтиро қилинди\n“Straits Times” газетасидаги манбага таянган ҳолда РИА Новостининг ёзишича, сингапурлик олимлар COVID-19ни юқтириш белгиларини қайд этишга қодир бўлган махсус тизимни ишлаб чиқдилар. Қурилма бемор тана ҳарорати, қон босими ва юрак уриш тезлиги тўғрисидаги маълумотларни тўплайди. Йиғилган кўрсаткичларга асосланган ҳолда қоронавирус юқтирган ёки юқтирилмаганлиги аниқланади.\n— Биз COVID-19 билан касалланган беморлар ажратиб қўйиладиган алоҳида хоналарда бўлганларида, тиббий ходимлар беморларни тана ҳарорати ва ҳар 30 дақиқада қонда кислород билан тўйинганлик кўрсаткичларини олиш учун у ерга киришлари кераклигини кўрдик. Шунинг учун ҳам биз ўзимизга коронавирусга қарши курашда биринчи ўринда ишчиларга ёрдам бериш ва улар дуч келадиган хавфларни камайтириш мумкинми?, деб савол қўйдик, — дейди Инженерлик ишларида материалларни тадқиқ қилиш институти ижрочи директори ва профессори Ло Сянь Цзюнь.\nҚурилманинг сенсорлари полимер билан қопланган, бу материал эгилувчан ва сув ўтказмайдиган бўлиб, асосан болалар ўйинчоқларини тайёрлаш учун ишлатилади. Бундан ташқари, Bluetooth сигнал узатгич ўрнатилган бўлиб, унинг ёрдамида маълумотларни аниқ вақт тартибида смартфон иловасига юбориш мумкин бўлади. Бу янгиликни кўп марта ишлатиладиган ёки бир марта ишлатиладиган ниқобнинг ёноқлар тегиб турган жойига тикиб қўйиш мумкин. Чип ўрнатилган ниқобни ювиб, ундан такроран фойдаланиш мумкин бўлади. Бундай “ақлли ниқоб”лардан касалхоналардаги COVID-19 билан касалланган беморларни масофадан кузатиб бориш учун ҳам фойдаланиш мумкин. Мазкур ниқобларни клиник синовдан ўтказиш сентябрь ойининг охирида режалаштирилган. Лаборатория шароитида битта тизимни ишлаб чиқариш тахминан 50 сингапур доллари (тахминан 36.5 АҚШ доллари) сарфланади, бироқ ишлаб чиқариш оммавий тус олса унда битта ниқобнинг нархи 14,6 долларни ташкил қилади.\nАввалги мақолаТезликни эмас, хушёрликни оширинг! Ёхуд оёқ остидаги фалокат…\nКейинги мақолаМоцарт симфониялари тутқаноқни даволашда самарали деб топилди


Фарзандингизни намозга ўргатишнинг 10 та усули | Azon.uz - Ахборот-таҳлилий портал\nФарзандингизни намозга ўргатишнинг 10 та усули\n15:03 04.07.2018 6302\nҲар бир мусулмон намозни беш вақт тўкис адо қилишнинг нақадар муҳимлигини яхши билади: ижтимоий мавқеи ва ҳолатидан қатъий назар, камбағалми у ёки бой, саломатми ё касал (айрим ҳолларда енгилликлар бор) – мўмин киши Аллоҳ олдида уни юксак мақомга кўтарувчи ва қалбини чароғон қилувчи ҳар кунги беш вақт намозни тўлиқ адо қилмоғи фарздир.\nНамоз Қиёмат куни инсондан биринчи бўлиб сўраладиган фойдали ва эзгу амалдир. Ҳадисда шундай дейилади: “Қиёмат куни ҳисоб-китобда биринчи эътибор қилинадиган амал бу – намоз”. Намозни адо қилиш ҳар бир эс-ҳушли ва балоғатга етган мусулмоннинг бурчи, балоғатга етмаганлар эса намозга буюрилмаган, бироқ балоғат ёшига етганида бола намозни тўғри адо қилиши учун уларни болалигидан намозга тайёрлаб бормоқ лозим. Расулуллоҳ соллаллоҳу алайҳи ва саллам дедилар: “Фарзандларингизни улар етти ёшга тўлганларида намоз ўқишга буюринглар, борди-ю улар ўн ёшдан сўнг ҳам эътиборсизлик қиладиган бўлишса, уларни жазоланглар ва ётоғини алоҳида қилинглар”. Ота-оналар фарзандлари қалбида намозга бўлган истакни пайдо қилиши ва уларда бу вазифага муҳаббат уйғотмоқлари керак. Болаларга намозни ота-онаси мажбурлагани учун эмас, балки Аллоҳ розилиги учун ўқиши кераклигини сингдириш лозим. Эътиборингизга болани намозга ўргатишнинг ўнта усулини тақдим этамиз:\n1. Ота-онанинг намоз ўқиши – фарзанд учун энг яхши ўрнак!\nБоланинг намоз билан танишуви она қорнидаёқ бошланади. Гўдак ўз онаси кунига беш маҳал бир хил ҳаракатни амалга оширишига кўникиб боради ва туғилмасидан олдин намоз чақалоқ ҳаётининг бир бўлагига айланади. Ота-оналар ўз фарзандлари учун биринчи ибрат мактаби ҳисобланади. Агар намоз ўқиш уларда биринчи ўринда турса ва уни маълум бир вақтга кейинга сурмай, ўз вақтида ўқишга ҳаракат қилсалар, бола ўз вақтида ўқилган намознинг қанчалик муҳимлигини тушуниб етади. Намоз вақти яқинлашганда ота-она болага шундай дейиши мумкин: “Аллоҳ мени кутмоқда. Мен боришим керак!” ёки “Ў, намоз вақти бўлибди! Намозимни ўқиб олишим керак! Мен кечикмаслигим керак!” Болалар ота-онаси намозга қандай интилётганини туғилган пайтиданоқ гувоҳи бўлишлари керак. Эмизикли болани жойнамоз ёнига ётқизса ҳам бўлади, шунда чақалоқ ўз онаси намозни қандай адо қилётганини мамнуният билан кузатиб туради. Бола сал улғайганда эса, она болани қўлларига олиб, намозни шу кўйи ўқиши мумкин (боланинг тозалик қоидаларига амал қилишни унитмаслик керак). Пайғамбаримиз соллаллоҳу алайҳи ва саллам шундай қилганлар: саждага эгилганда болани ёнларига қўйганлар, кейин тураётиб яна қўлларига кўтариб олганлар. Пайғамбаримиз соллаллоҳу алайҳи ва саллам сажда қилётганда елкасига ўтириб олган кичкина қизалоқ воқеаси кўпчиликка маълум. У Зайнаб онамизнинг қизи Умама эди. Пайғамбаримиз соллаллоҳу алайҳи ва саллам ўшанда ушбу ҳолатида шунчалик узоқ қолиб кетдиларки, саҳобалар Расулуллоҳга соллаллоҳу алайҳи ва саллам гўёки нимадир бўлди ва У киши бу дунёни тарк этдилар деб ўйлаганлар. Намозни тугатиб, ўринларидан турганларида шундай дедилар: “Елкамга набирам чиқиб олди, мен уни безовта қилишни истамадим”. Шундай қилиб, Аллоҳ бизга бажариб бўлмайдиган ҳеч бир нарсани юкламадики, она намозни ўз вақтида ўқиши мумкин. Бола яна сал каттайгандан сўнг ота-онаси қилаётган ҳаракатни такрорлашга ҳаракат қилади, уларнинг ёнида туриб бирга намоз ўқийдиган бўлади, бунинг учун фарзандингизнинг ўзида кичик жойнамоз бўлгани яхшики, ҳар доим сизнинг жойнамозингиз ёнида туради. Намоз ўқиш кундалик ҳаётнинг бир қисми, мусулмоннинг асосий мажбурияти бўлмоғи лозим, шундагина фарзандлар болалигиданоқ намозни нақадар муҳимлигини англаб етадилар.\n2. Болалигидан намозга ўргатинг.\nНамоз ўн ёшгача бўлган болалар учун мажбурий эмас, лекин келгусида уларнинг ўзлари намоз ўқиш истагини билдириши учун болалигиданоқ ўшанга шароит яратиб бориш афзалроқ. Пайғамбаримиз соллаллоҳу алайҳи ва саллам болани етти ёшдан намозга ўргатишга буюрганлар. Кўпчилик маслаҳат беришича, ота-она болаларини кичкиналигиданоқ бомдодни ўқиш учун уйғотгани афзалроқ, чунки кейинчалик уларда яхши кўникма шаклланади – бомдодга, намоз улар учун фарз бўлган ёшда ҳеч қийинчиликсиз уйғонадиган бўлишади. Уйингизни бир бурчаги ёки алоҳида хонасини намоз ўқиш учун ажратинг. Агар намоз учун уйингизда махсус жой ташкил этсангиз, фарзандларингиз намоз қанчалик муҳимлигини тушуниб етишади. Фарзандингизга бу жой намоз ўқиш учун эканлиги ва бу ерни ҳамиша покиза сақлаш кераклиги ҳақида айтиб боринг. Намоз учун жой хозирлангандан сўнг, у ерга ибодат учун махсус кийим қўйишингиз ва намоз вақтлари кўрсатилган жадвални илиб қўйишингиз мумкин.\n3. Ёрдамчи кўргазмали қўлланмалар ясанг!\nБолалар ҳар қандай нарсани расм, жадвал ва кўргазмали қўлланмалар ёрдамида яхши ўзлаштириб олади. Болангиз билан намоз вақти ҳафтанинг қайси куни қачонга тўғри келиши, ҳижрий йил ва ойларнинг номланиши кўриниб турадиган исломий тақвим ясанг. Ушбу тақвимдан фойдалана туриб, сиз исломий ойларни ёдлатишингиз, вақт аталмиш тушунча билан таништиришингиз ва кунни тўғри режалаштиришнинг муҳимлигини фарзандингизга сингдириб боришингиз мумкин. Яна бир усул – шундай жадвал тузингки, унда ҳар бир ўқилган намоз қайд қилиб борилсин, жадвал якунланиши билан болангизни тақдирланг. Кейинги ёрдамчи қўлланма “Намоз дарахти” бўлиши мумкин. Бунинг учун дарахт расмини чизиш керак бўлади, фарзандингиз эса унга барглар чизиб боради:\n• Ўз вақтида ўқилган намоз учун – яшил барг, бу фарзандга Аллоҳ ундан рози эканлигини билдиради.\n• Намозни кечикиб ўқигани учун – тўқ сариқ барг, бу огоҳлантирувчи белги, яъни мусулмон намозни ўз вақтида ўқимаслигини Аллоҳ хуш кўрмайди. Бунга бошқа йўл қўймаслик керак.\n• Ўқилмаган намоз учун – қизил барг, бу Аллоҳ ундан норози эканлигини билдиради ва фарзанд бу хатоси учун Аллоҳдан кечирим сўраши керак бўлади.\n4. Фарзанд намоз ёшига етган кунни нишонлаш\nБолангиз исломий етти ёшга тўлганида “Намоз байрами”ни нишонлаш мақсадга мувофиқдир. Болангизга шахсий жойнамоз, алоҳида кийим, намоз ўқиш учун қўлланма, намозга уйғотадиган соат совға қилинг. Намознинг аҳамияти ҳақида сўзлаб беринг, Ислом асослари бўйича викторина ўйлаб топинг, болалар ўртасида намоз бўйича конкурс ўтказинг. Кўплаб бошқача ғоялар фарзандингиз учун жуда муҳим бўлган бу ҳодисани алоҳида ажратиб кўрсатишингизга ёрдам беради.\n5. Фарзандингизга Расулуллоҳни соллаллоҳу алайҳи ва саллам яхши кўришни ўргатинг!\nОта-онанинг биринчи вазифаси фарзандга Расулуллоҳ соллаллоҳу алайҳи ва саллам ҳақида дастлабки билимларни беришдир: Маккада туғилганлари, Мадинага ҳижрат қилганлари ва ўша ерда вафот этганлари ва ҳоказолар ҳақида. Пайғамбаримиз соллаллоҳу алайҳи ва саллам ҳақидаги ҳикоялар сизнинг тарбия жараёнингизнинг ажралмас бир бўлаги бўлиши керак, бунинг натижасида болаларда секин-асталик билан Пайғамбаримизга соллаллоҳу алайҳи ва саллам бўлган муҳаббат пайдо бўлади, болаларни Расулуллоҳ соллаллоҳу алайҳи ва саллам нима қилган бўлсалар, ўшандай ишларни қилишга ундайди.\n6. Болаларни намозга секин-асталик билан ўргатинг. “Майда қадамлар” усулидан фойдаланган ҳолда\nБолани қисқа муддат ичида намозга ўргатиш жуда қийин. Аввалбошдан болани тозаликка ўргатиб боринг, унга биринчи бўлиб дуо қилишни ўргатинг, Қуръондан кичик оятларни ёдлатинг. Болангиз қачон ўзининг илк намозини ўқишга тайёрлигини ўзингиз фаҳмлайсиз. Ундан дарров барча ибодатларни қилишни талаб қилманг. Бу жараённи чўзишга ҳаракат қилингки, токи фарзанд ўзида ҳар кунги намозга секинлик билан кўникма хосил қилсин. Дастлаб кунига битта намоз ўқишни буюринг, маълум вақтдан сўнг яна биттани қўшасиз, шу тарзда фарзанд етти ёшга тўлгунча беш вақт намоз ўқишга ўрганиб олади. Бу борада фарзандингизни ҳар сафар рағбатлантириб боришни унитманг!\n7. Изчилликка риоя қилинг!\nОта-онанинг мажбурияти – фарзандининг намозни қандай ўқиши, ўз вақтида ўқимоқдами, намозни ўтказиб юборишга йўл қўймаслиги, ўз ибодатларида ялқовлик қилмаслигини кузатиб бориши керак. Агар ота-она ҳар доим болани назорат қилиб борса, бу фарзанд намоз ёшигача бўлган даврга келиб болада намозга кўникма хосил бўлишига олиб келади. Бу борада ота-она боласи учун жуда юмшоқ услубни танлаши керак. У намозни яхши кўриши, намозни ота-онаси талаб қилётганлиги учун ўқимаслиги керак. Албатта болани намозни адо қилиб бораётгани учун мақтаб, тақдирлаб боринг, кескин танқид, жазо ва танбеҳдан қочишга ҳаракат қилинг.\n8. Ибодат вақтини оила билан ўтказиш\nИбодатни биргаликда – ота фарз намозларда имом бўлиб – оила билан ўқиш фарзандни намозга қизиқтирадиган бош омил ҳисобланади. Айниқса бу улғайганда отасидек ота бўладиган ўғил болаларга тегишлидир. Ўғил болаларни жума куни жамоат намозига масжидга боришига ҳам алоҳид эътибор қаратмоқ керак. Мусулмонни бир бутун жамият сифатида кўриш, кўплаб мусулмонлар сафида намоз ўқиш жуда муҳимдир.\n9. Дуо қилинг\nЭнг муҳими – барча ҳолатда Аллоҳдан ёрдам сўраш, Ундан фарзандини намозга кўнгил қўйишини сўраб дуо қилиш.\n10. Намоз ва спорт\nНамоз ўзида спортни ҳам мужассам қилиши жиҳатига алоҳида эътибор қаратсангиз, болангизда (айниқса у ўғил бола бўлса) намозга бўлган меҳрни уйғотиш Сиз учун қийинчилик туғдирмайди.\nАҳлоқ Мақолалар намоз\nБола улғайиб, ўз характерини кўрсатишни бошлаганда...\n23:00 24.05.2019 819\nДиёрларимизда динсизлик, кайф ва зинони бор кучи билан ҳимоя қиладиганлар бор\n18:00 17.05.2019 2824\n17:20 17.05.2019 5128\n«Муфлис ким, биласизларми?»\n16:00 15.05.2019 758\nРасулуллоҳни У Зотга манзур суратда ҳимоя этайлик!\n14:55 10.03.2019 5127\n15:58 25.05.2019 2884\n16:12 23.05.2019 2425\n17:30 23.05.2019 4371\n10:32 22.05.2019 2939


Қозоқлар айбдорларни Ўзбекистондан қидирмоқда\nЖанубий Қозоғистонда одам иммун танқислиги вируси (ОИТВ) билан оғригани айтилаётган 40 гўдакнинг бир нечаси бу касалликни Ўзбекистонда юқтирган бўлиши мумкин.\nБолаларнинг ОИТВ билан оғриши ҳолатини ўрганаётган Қозоғистон Бош прокуратураси шундай тахминни илгари сурди.\nБу ҳолатни текшириш жараёнида аниқланишича, ОИТВга чалинган бир гўдак Тошкентда туғилган, тўрт нафари эса Ўзбекистон шифохоналарида даволанган ва касалликни ўша ерда юқтирган бўлиши мумкин.\nКузатувларга кўра, жанубий қозоғистонликларнинг кўпчилиги Ўзбекистонда, асосан, Тошкент шаҳри шифохоналарида даволанишни маъқул кўради. Бу ҳолат Тошкентда тиббий хизмат кўрсатиш даражасининг юқорилиги билан изоҳланади.\n“Тошкентга бориб даволанамиз. Чунки у ерда бизга нисбатан анча арзон ва тиббий хизмат даражаси ҳам Жанубий Қозоғистондагига нисбатан сифатли”, - дейди чимкентликлардан бири.\nСайрам туманидаги шифохоналардан бирида ҳамшира бўлиб ишлайдиган Жамила Абдураимованинг таъкидлашича, Қозоғистонда инсон саломатлигига жуда кам эътибор берилади.\n“Тиббий хизмат умуман ноль даражада, десак бўлади. Врачларнинг малакаси паст. Давлат томонидан тиббиёт учун куйинаётган ҳеч ким йўқ. Инсон саломатлиги учун қайғурувчилар деярли топилмайди”, - дейди суҳбатдош.\nАйни пайтда Ўзбекистонда даволанган гўдаклар иши бўйича текширувлар давом этмоқда.\nЖанубий Қозоғистонда болаларнинг ОИТВ билан оммавий касалланиши бундан бир ой аввал аниқланганди. Дастлаб улар сони 15 та бўлса, кейинчалик 40 нафарга етди. Соғлиқни сақлаш вазири Ербўлат Досаев яна 12 гўдакка ОИТВ ташхиси қўйилиши мумкинлигини айтган. Ҳозиргача касалликни юқтирган болаларнинг тўрт нафари оламдан ўтди. Шу пайтгача касалликнинг аниқ юқиш манбаи маълум эмас.\nМаълумотларга кўра, болаларнинг барчаси илгари бошқа касаллик туфайли шифохоналарда даволаниб чиққан. Уларга қон қуйиш муолажаси ўтказилган. Мутахассислар ОИТВ болаларга айнан шу муолажа жараёнида юққан бўлиши мумкинлигини тахмин қилмоқда. Аммо ҳозирча бу тахмин тасдиғини топгани йўқ.\nЖанубий Қозоғистон вилояти ҳокими Бўлат Жилкишиев эса вилоятда тиббий муаммолар кўпайишига ўзбекистонликларни айблайди. У куни-кеча ўтказилган матбуот анжуманида ОИТВ билан боғлиқ ҳолатларнинг кўпайишига асосий сабаб Жанубий Қозоғистоннинг Ўзбекистон билан чегара ҳудудда жойлашгани эканини билдирди. Яъни ҳоким ўзбек гастербайтерлари ва фоҳишалари, шунингдек, ўзбекистонликларнинг турли мақсадларда вилоятга келиш кўлами жуда кенглиги бу ерда тиббий эпидемологик вазиятнинг ёмонлашувига сабаб бўлаётганини таъкидлади.


"Бенфика" собиқ устози ўзига Туркиядан иш топди / Olamsport.com\n25 май 08:28\n"Бенфика" собиқ устози ўзига Туркиядан иш топди\nТеглар : ФенербахчеБенфикаЖорже Жезуш\nЖорже Жезуш янги иш жойи бўйича қарор қабул қилди.\nИнсайдер Николо Скиранинг айтишича, португалиялик мураббий Жорже Жезуш Истанбулнинг "Фенербахче" клубини бошқаради. Томонлар аллақачон учрашиб, дастлабки музокаралар олиб боришган ва улар муваффақиятли тугаган.\nЭслатиб ўтамиз, Жезуш 2020 йилнинг ёзида "Бенфика" бошқарувини қўлга олган эди. 2021/2022 йилги мавсумнинг энг юқори чўққисида жамоадан четлатилган вақтда "бургутлар" 15 та учрашувдан сўнг 37 очко жамғарган ва Португалия чемпионати турнир жадвалида 3-ўринни эгаллаб турганди. Ўша пайтдаги мусобақа пешқадами 15 та учрашувда 41 очко жамғарган "Порту" эди.\nЖезуш ва "Бенфика" ўртасидаги шартнома томонларнинг ўзаро келишувига кўра бекор қилинди. Клубдагилар мураббий янги жамоа топмагунча битим мажбуриятларини бажаришда давом этишини таъкидлашди.\nМутлақ жаҳон чемпионлиги учун жангда енгилган Камбосос Хейни билан реванш ҳақидаги бандни фаоллаштирди 0\nЖорж Сен-Пьер: "Усманни барча даврнинг энг кучли жангчиси деб айтишга ҳали эрта..." 0\nБоб Арум: "Хэйни Камбосос билан реванш жангини ўтказиши шарт" 0


УРГУТНИНГ ИМКОНИЯТЛАРИ ВА ЮТУҚЛАРИ ТОҒЛАРИ КАБИ ЮКСАК | Хабарлар | Самарқанд вилояти ҳокимлиги\nУргут – юқори суръатларда ривожланиб бораётган туманлардан бири. Аҳолисининг асосий машғулоти тадбиркорлик, ҳунармандчилик, ғаллачилик, боғдорчилик, сабзавотчилик...\nТуманнинг умумий ер майдони 1,12 минг квадрат километрдан иборат. Аҳолисининг кўплиги жиҳатидан ҳам Республикамизда юқори ўринлардан бирини эгаллайди. Кейинги маълумотларга кўра, туман ҳудудида 500 000 нафардан ортиқ аҳоли яшайди. Одамлари меҳнаткаш, ишбилармон, меҳмоннавоз. Улар ўз тоғлари, боғлари, бозорлари билан қадимдан фахрланиб келишади. Мустақиллик даврида амалга оширилган бунёдкорликлар, ўзгариш ва янгиликлар эса уларга ўзгача ғурур бағишлайди.\nМарказий Осиёдаги сиёсий ва иқтисодий вазиятнинг етакчи билимдонлари – Германия Федератив Республикасининг Франкфурт шаҳрида яшовчи юридик фанлари доктори Левитин билан тарихий ва сиёсий фанлар профессори Карлайлнинг 1996 йилда чоп этилган “Ислом Каримов – янги Ўзбекистон Президенти” китобида бу туман шундай эътироф этилади:\n“Ургут ҳокимининг таклифига биноан биз ўз хоҳишимизга кўра, кўплаб хонадонларда бўлдик. Уйлар асосан қўшқаватли, бағоят кўркам-файзли хонадонлардаги одамлар бунда анча-мунча тўқ яшашар экан. Биз кирган ҳар бир хонадонда бадавлатлик аломатлари кўзга ташланиб туради. Нафақат озиқ-овқатлар, қолаверса, кийим-кечак, мебель ва ниҳоят, одатда, наинки ҳис-туйғуларнинг тўлалигидан, башарти давлатнинг бутунлигидан юз очадиган шоду хуррамлик етарли эканлигининг шоҳиди бўлдик”.\nМуаллифлар яна бир ўринда шундай ёзади: “Бизнинг барча суҳбатдошларимиз бундан бир неча йил бурун Ургутда кун кечириш ниҳоятда оғир бўлганлиги тўғрисида сўзладилар. Бесўнақай колхозда унинг меҳнат ресурслари тўлиб-тошганлиги важидан ишни тўғри ташкил этиш мумкин бўлмаган. Чорвачилик заиф ривожланган эди. Зироатчилик – мавсумий. Одамлар нима билан ўзини банд қилишни билмасдилар”.\nУлар Ургут ҳақидаги таассуротларини Президент Ислом Каримов томонидан колхозларнинг тарқатилиши, ернинг деҳқонлар ўртасида тақсимланиши ва ургутликлар турмуши сезиларли даражада яхшилана бошлагани билан тугатишади.\nУргутга келган киши унинг тоғларидан завқ олади. Баланд, залворли чўққилар қалбларга қувонч, ором бағишлайди. Бу тоғлар бағрида сон-саноқсиз серсув булоқлар, шифобахш ўтлар ва сир-синоат беҳисоб. Тоғларнинг гўзаллигидан, файзу тароватидан, зилол сувларидан не-не аждодлар баҳраманд бўлиб келмоқда.\nУргут шаҳри рўпарасидаги Аллоёрон тоғ чўққисига кимлар ҳавас билан тикилмаган?! Чўққи эса кўкка мағрур бўй чўзиб турибди.\nУргут аҳли гўё ана шу баланд чўққидан, залворли тоғлардан куч-қувват олаётгандек...\nУларнинг фидокорона меҳнати билан Ургутнинг қиёфаси, иқтисоди, ҳаёти бутунлай ўзгарди.\n- 1990-йилларнинг бошларида туманда бор-йўғи иккита тикувчилик фабрикаси фаолият кўрсатган бўлса, ҳозир 143 та саноат корхонаси мавжуд, - дейдитуман ҳокимининг ўринбосари Абдуғаффор Мадаров. – Шудаврда саноат маҳсулотлари ишлаб чиқариш ҳажми 100 миллион сўмдан 298 миллиард сўмга етганлигини алоҳида таъкидлаш жоиз.\nТуманда мустақиллик йилларида мева-сабзавотларни қайта ишлаш, қуритиш, қадоқлаш, полиэтилен маҳсулотлари, полиэстер тола, спорт пойабзаллари ва бошқа маҳсулотлар ишлаб чиқариш йўлга қўйилди. Черепица, бўз, чит, электр печ ва плита, пластмасса маҳсулотлари каби халқ истеъмоли моллари ишлаб чиқариш кўпайди.\n2014 йилнинг охирида ўз фаолиятини бошлаган “Исматулло Нур” масъулияти чекланган жамияти дастлаб кичик бинодаги 40 дона пайпоқ тўқиш дастгоҳига эга эди. Корхонада 20 киши ишларди. Кейинчалик эса 0,40 гектар майдонда янги ишлаб чиқариш бинолари қурилди. 480 минг долларлик тўғридан-тўғри хорижий инвестиция киритиш эвазига дастгоҳлар сони 140 тага, ишловчилар сони 60 нафарга етказилди.\n- Корхона ташкил этилгач, ишни энг зарур ускуналарни харид қилишдан бошладик, - дейди жамият раҳбари Олимжон Ҳазратқулов. – Бунда дастлаб “Савдогарбанк” кредитлари биз учун ниҳоятда қўл келди. Қурилиш-монтаж ишларини амалга оширишда эса ўз маблағимиздан фойдаландик. Ишчи кучи излаб ўтирмадик. Туманимиздаги касб-ҳунар коллежларини битирган 20 нафар қиз пайпоқ тўқишни қисқа муддатда ўзлаштирди.\n“Алназар Орзу сервис” масъулияти чекланган жамиятида сунъий тола ишлаб чиқариш йўлга қўйилган. 2010 йилда ташкил этилган мазкур корхонада бугунги кунда 100 нафарга яқин ишчи меҳнат қиляпти. Аҳамиятлиси, бу корхона учун хомашё масаласи муаммо эмас. Чунки чиқитга чиқарилган елим идишлар – “бакалашка”лардан маҳсулот ишлаб чиқарилади.\n- Эътиборлиси, маҳсулотларимизнинг қисқа муддатда экспортга чиқарилганидир, - дейди корхона иш бошқарувчиси Хуршид Лутфуллаев. - Биламизки, бунинг замирида, энг аввало, давлатимиз томонидан яратилиб берилган беқиёс имкониятлар ётибди. Дастлаб корхонани ишга тушириш учун Ташқи иқтисодий фаолият Миллий банкининг 1 миллион 230 минг доллар миқдоридаги кредити ҳисобига Жанубий Кореядан ускуна сотиб олдик. Шу билан бирга, бино иншоотлари қурилиши учун таъсисчиларнинг 150 миллион сўм миқдоридаги маблағларини жалб этдик. Эндиликда корхонамиз йилига уч минг тонна сунъий тола ишлаб чиқариш қувватига эга бўлди.\nТумандаги “Нур-Сам-Қур” масъулияти чекланган жамияти янги ташкил этилган корхоналардан. Бу ерда 2015 йилда мато-газламалар қайта ишлана бошлади. Уларга гул босиш ва безак бериш лойиҳаси амалга оширилди. Ҳозирги кунда корхонада 60 нафардан ортиқ ишчи ва ходим ишламоқда.\nКорхона ускуналари Миллий банкнинг 3,5 миллиард сўм миқдоридаги кредити ҳисобига Ҳиндистон мамлакатидан олиб келинган. Бу ускуналарнинг йиллик ишлаб чиқариш қуввати 3 миллион погонометрни ташкил этади.\n“Ургут Шанхай” масъулияти чекланган жамияти базасида ташкил этилган “Альфа Макс Алянс” қўшма корхонасининг иш бошлаганига тўрт йил бўляпти. Корхона туман ҳокимлиги томонидан ажратилган 0,5 гектар майдонда ташкил қилинган эди. Бу ерда ҳар хил турдаги пайпоқлар ишлаб чиқариш йўлга қўйилди. Корхонанинг йиллик ишлаб чиқариш қуввати қисқа муддатда 1,2 миллион жуфт пайпоқни ташкил этди. Яратилган иш ўринлари 24 тага етди. 2016 йилда бир миллион жуфт пайпоқ ишлаб чиқариш ва унинг бир қисмини экспорт қилиш режалаштирилган.\n“Ургут Кўркам Текстиль” қўшма корхонаси фаолияти ҳақида ҳам илиқ фикрлар айтиш мумкин. Мазкур корхона 2015 йилда Хитой давлати компаниялари билан ҳамкорликда ташкил этилди. Унинг фаолияти газлама ва матоларга безак бериш ва гул босишга йўналтирилди. Корхона йиллик ишлаб чиқариш қуввати 96 минг погонометрни ташкил этади. 2016 йилнинг биринчи чорагида 150 миллион сўмлик маҳсулот ишлаб чиқарилди. Бу корхона 2017 йилдан бошлаб ўз маҳсулотини хорижга экспортга чиқаришни мўлжаллаб турибди.\nЯна бир қўшма корхона –"Ис-Нур-Қутлан” пайпоқ ишлаб чиқаришга ихтисослаштирилган. Корхонага 0,8 гектар ер ажратилганди. Ана шу ерда корхона иншоотлари қурилди. Унинг йиллик ишлаб чиқариш қуввати 20 миллион жуфт пайпоқни ёки 10 миллиард сўмни ташкил этади.\nБундай ҳаракатлар натижасида Ургут тумани енгил саноатда етакчи ўринга чиқиб олди. Бугун янгидан ташкил этилган корхоналарда гул босилаётган, безак берилаётган газламалардан гўзаллик уфуради, одамларни ўзига маҳлиё этади.\n- Ургутда ҳунармандчиликнинг бирор соҳаси билан шуғулланмаган хонадонни топиш мушкул, - дейди туман “Ҳунармандлар” уюшмасининг раиси Орзу Ражабов. - Илгари ҳунар эгалари яширинча меҳнат қиларди, тайёрлаган маҳсулотини сотишга қийналарди. Мустақиллик туфайли ҳунармандларнинг ҳам елкасига офтоб тегди.\nМен 2013 йилдан буён уюшмага бошчилик қиламан. Ҳунармандчилик турлари ёшларимизнинг изланишлари туфайли йилдан-йилга ортиб бормоқда. Ҳунармандлар асосан ёғоч, тунука, металл буюмлари ясаш, миллий кийим-бошлар тикиш, матоларга безак бериш ва бошқа йўналишлар билан шуғулланадилар.\n- Мустақилликдан аввалги кунлар ҳақида гапириш жуда оғир, - дейди темирчи уста Жалол Облоқулов. - Темир ва кўмир топиш муаммо эди. Уларни қиммат нархларда топсак, ясаган буюмларимизни эркин сота олмасдик, бизнинг меҳнатимиз гўё ўша замон сиёсатига зид эди. Ҳозир қўлидан иш келадиган одамга ҳамма шароит яратилган. Ёшим етмиш бешда. Шу темирчиликнинг орқасидан муборак ҳаж зиёратига бордим. Темирчиликдан топганим ҳисобига “Ласетти” сотиб олдим. Уни ўзим бошқараяпман.\nУргут кулоллари сулоласининг таниқли вакили Абдулло кулол (1648-1735 йиллар)нинг саккизинчи авлоди Нўъмон Облоқулов ҳовлиси дарвозасига “Усто” бирлашмаси томонидан ўрнатилган мармар лавҳада шундай битиклар бор:\n“Бу хонадонда жумҳурият халқ амалий санъатини ривожлантирган, Ўзбекистонда хизмат кўрсатган санъат арбоби, кулоллар сулоласининг вакили Маҳкам Облоқулов (1920-1992 йиллар) ва чевар каштачи Саҳобат Раҳматуллаева (1925-1996 йиллар) яшаб ижод қилишган”.\nНўъмонжоннинг кўрик-танловларда олган дипломлари сони жуда кўп. У ота-боболари томонидан яратилган, Ургут кулолчилигига хос бўлган оқ, яшил, тўқ сариқ ранглардан фойдаланиб ижод қилади. Маҳаллий хомашёлардан, тупроқ, гил, бўта, гилмоя, қамиш гули, оқ тош, темир, мис, шиша кукунларидан фойдаланади. У кулолчиликнинг уч йўналиши – кўзагар, косагар ва тандирсозликда ҳам бирдай ижод қилади.\nБу хонадонга устанинг қўлларида яратилган мўъжизаларни кўрмоқ учун Япония, Жанубий Корея, Швейцария, Франция, Германия, Италия, АҚШ, Канада, Покистон, Эрон, Исроил, Россия, Белорусь, Қозоғистон, Қирғизистон каби ўнлаб мамлакатлардан меҳмонлар ташриф буюришган. Мустақиллик бу хонадон эшикларини барчага очиб қўйди. Юқоридаги мамлакат музейлари ва кўргазма залларида уста меҳр бериб ясаган буюмлар мустақил Ўзбекистон номидан, Ургут номидан қўр тўкиб турибди.\nУста Зиёдулла Жўраев, Ургутнинг таниқли тунукасозларидан бири.\n- Мустақиллик даврига келиб касбим туфайли обрў топдим, бойлик топдим, - дейди у. - Фарзандларим ҳатто, набираларим ҳам изимдан боришяпти. Бугун фарзандларимнинг барчаси уйли-жойли, ўзига тўқ. Уларга қараб туриб фахрланаман, шу кунларга етказганига шукр дейман.\nНазаримизда, уста Зиёдулла ака барча ургутликларнинг дил сўзини изҳор этгандай бўлди.\nАбдурасул Сатторов, “Ўзбекистон овози” мухбири\nКиритилган вақти: 03/08/2016 18:15. Кўрилганлиги: 1782\nМатериал манзили: https://samarkand.uz/press/news/urgutning-imkoniyatlari-va-yutuqlari-toglari-kabi-yuksak


Ажойиб фиқҳий масала - Hidoyat.uz\nАсосий саҳифа Мақолалар Ажойиб фиқҳий масала\nЧоп этилди Avgust 12, 2020 Ажойиб фиқҳий масалаda fikr bildirishni o'chirish\nИбн Нужайм раҳимаҳуллоҳ айтади: “Вожиб амал доимо мустаҳаб ёки суннат амалдан афзал ҳисобланади, бироқ баъзи бир ҳолатлар борки, унда аксинча бўлади.\nҚарзини тўлашга қурби етмай қийин вазиятга тушиб қолган кишидан қарзни кечиб юбориш, унга яна муҳлат беришдан кўра яхшироқдир. Муҳлат беришнинг ҳукми вожиб, кечиб юборишники эса суннат ҳисобланади.\nБиринчи бўлиб салом бериш саломга жавоб қайтаришдан кўра афзалдир. Ҳолбуки салом бериш суннат, жавоб қайтариш эса вожиб саналади.\nНамоз вақти киришидан олдин таҳорат олиш вақти киргандан кейин таҳорат қилишдан яхшироқдир. Аввалгиси мандуб, кейингиси фарз ҳисобланади”.\nАҚШ Махфий хизмати Оқ уй ёнидаги отишма тафсилотларини очди\nЮртимизда яна 236 киши коронавирусга чалинди


Ҳафта бошида ҳаво ҳарорати 35 даражагача кўтарилади | Qalampir.uz\nҲафта бошида ҳаво ҳарорати 35 даражагача кўтарилади\nБу қизиқ\t25 Апрель 13:41 7844\nГидрометеорология хизмати маркази эртага, 26 апрель куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 10-12 даража, кундузи 25-27 даража бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража, кундузи 28-33 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража, кундузи 28-33 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража, кундузи 25-30 даража бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража, кундузи 30-35 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 10-15 даража, кундузи 25-30 даража бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Тошкент ва Наманган вилоятларида 2200 м дан юқорида қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 5-10 даража илиқ, кундузи 17-22 даража бўлади.\n14 Октябрь 17:48 30247\n13 Октябрь 23:05 29397\n14 Октябрь 20:43 23999\n15 Октябрь 12:14 23054


Когонликлар ëғ заводининг заҳарли тутунига қарши норозиликка чиқди\n07 май 2021, Тошкент вақти: 15:01\n6 май куни 50 нафарга яқин когонлик шаҳар марказидаги ëғ заводи олдида норозиликка чиқди. Бухоро марказидан атиги 12 км масофада жойлашган Когоннинг аҳоли зич яшайдиган марказий қисмида қурилган ëғ заводидан чиқаëтган олтингугурт буғлари¸ аҳоли шикоятича¸ бутун шаҳар ҳавосини заҳарламоқда ва оғир хасталиклар кўпайишига сабаб бўлмоқда. Норозилар билан учрашган шаҳар ҳокими ўринбосари ва милиция отрядлари тўпланганларга ваъда бериб¸ уларни тарқатган.\nОзодлик мухбири маҳаллий вақт билан тушга яқин Когон ëғ заводи олдида тўпланган норозилар билан боғланганда улардан бири тўпланганлар олдига Когон шаҳар ҳокими ўринбосари ва махсус милиция отрядлари келиб гаплашганини билдирди:\n- Ҳозир 50 тача одам заводга келиб тўполон қилаяпти. Замҳоким келган¸ ҳозир халқнинг қошига чиқиб¸ ана тўхтатамиз¸ ана бундай қиламиз¸ деяпти¸ лекин фойда йўқ бу гаплардан. “Биз бу цехни қуришга катта маблағ сарфлаганмиз¸ энди уни ëполмаймиз”¸ деб ўзи ҳам тан олаяпти замҳоким. Ҳозир завод спецназ билан тўлган. Каска кийган қуроллилар заводни эгаллаб олди¸ дейди ëғ заводи олдига чиққан норозилардан бири.\nКогон марказида жойлашган ëғ заводи Ўзбекистон ҳудудидаги энг эски иншоотлардан бўлиб¸ у 1910 йилда истилочи руслар томонидан қурилган. Когонликларнинг анчасини иш билан таъминлаб келган бу завод фаолиятига эътироз¸ когонлик суҳбатдошга кўра¸бу завод ҳудудида янги цехлар қурилганидан бери бошланган:\n- Икки йилча бўлди. ДЖК¸ СЖК деган цехлар очишган. У кислота ишлаб чиқаради. Сассиғига чидаб бўлмайди. На кундузи¸ на кечқурун нафас олиб бўлади. Ҳаво иссиқ¸ деразани очолмаймиз. Шикоятимизга қулоқ соладиган бошлиқ йўқ. Когон ҳокими олдимизга умуман келмайди¸ вилоят ҳокимининг ҳам иши йўқ¸ дейди норозиликка чиққан оналардан бири.\nКогон ëғ заводи фаолиятидан хабардор мутахассис Озодлик билан микрофонсиз суҳбатда аҳолининг норозилиги умумиятла ëғ заводи эмас¸ балки унинг ҳудудида жойлашган цехлар билан боғлиқ эканини тасдиқлайди:\n- ДЖК деган цех бор¸ бу "дистилляция жирних кислот" дегани. Пахта ëғида қоладиган чўкмалар бор. Шу чўкмани дистилляция қилади ва кир совун учун асос олинади. Алфальт учун ишлатиладиган гудрон чиқади ва ҳоказо. Ëғ чўкмалари олтингугурт воситасида парчаланади. Бу ëпиқ кубларда бўладиган жараëн ва вентиляция яхши ишламаса¸ ҳавога балчиқ ҳидли олтингугурт оксиди чиқади. Халқнинг эътирози ана шу цех иши билан боғлиқ. Когонда бу муаммо анчадан бери бор¸ дейди ëғ заводи фаолиятидан яхши хабардор мутахассис.\n“Бу лойиҳа тасдиқланганда унинг аҳоли яшайдиган пунктдан қанча масофада экани инобатга олиниши керак. Бу цех заводнинг ичида¸ завод эса маҳаллалар ичида. Бу цех ўзи Когон ëғ заводига қарашли эмас¸ фақат унинг территориясида жойлашган¸ эгалари Тошкентда ўтиради. Халқ ана шу цех ëпилишини анчадан бери талаб қилиб келаяпти. Лекин Тошкентдан келган комиссия бу цех ишини зарарсиз, деб келаяпти”¸ деб қўшимча қилди Когон ëғ заводи фаолиятидан хабардор мутахассис.\n6 май куни норозиликка чиққан аҳоли вакиллари¸ ëғ заводи ҳудудида очилган ДЖК цехи ëпилиши талаби билан президент маъмуриятидан тортиб жуда кўп марказий тизимларга мурожаат қилганлари¸ аммо ўз сўровлари инобатга олинмай келаëтганини айтади:\n- Ëзган шикоятларимиздан кейин республикадан махсус комиссия келиб¸ ҳаводан анализ олиб кетди. 29 апрелда ўз хулосасини берипти¸ ҳеч қандай зарари йўқ¸анализ яхши чиқти¸деган. Бу ëлғон. Қанақа яхши бўлсин? Ўйланг¸ 10 ойлик чақалоғим қусгани-қусган. Ëш болаларнинг тирноқлари тушиб кетаяпти. Аллергия¸ астма¸ юрак касаллари ҳамма уйда ҳозир бор. Нимага¸ ана шу заҳар билан боғлиқ. Лекин дўхтирга борсак¸ буни тасдиқлайдиган қоғоз ëзиб беришдан қўрқади. Халқнинг тарафини оладиган ҳеч ким йўқ¸ дейди норозиликка чиққан когонликлардан бири.\nОзодлик билан микрофонсиз суҳбатда Когон ҳокимиятининг ўзини таништирмаган расмийси аҳоли эътирозида жон борлиги¸ ëғ заводи ҳудудидан ҳавога чиқарилаëтган заҳарли буғлардан шаҳар ҳавоси бузилиб¸нафас олиш қийин бўлиб қолганини эътироф этди.\n“Аҳолига вазият тушунтирилди ва улар тарқаб кетди. Лекин норозилик манбаи сақланиб қолаяпти. Бу цех бўйича Тошкент бир қарор бермаса¸ бунақа норозилик яна бўлиши мумкин”¸ дейди ўзи ҳам Когон ҳавоси бузилганидан мамнун эмаслигини кўп ҳам яширмаган маҳаллий расмий.\nОзодлик суҳбатлашган мутахассис Когон ҳавосини заҳарлаëтган ДЖК цехини ëпиш ўта оғир талаб эканини ва бундай қарорнинг қабул қилинишига кўп ҳам ишонмаслигини билдирди:\n“Бу цехларни очиш қарори вазирликлар даражасида қабул қилинган. Ҳар хил экспертизалардан ўтган¸ хориждан қиммат ускунлар олиб келинган¸ миллиардлаб сўм маблағ сарфланди. Цехнинг орқасида Тошкентдаги қудратли одамлар турган бўлиши мумкин. Уни ëпиш ëки бошқа жойга кўчириш қимматга тушади ва бунақа эҳтимолга кўп ҳам ишонмайман¸ дейди мутахассис.


Шавкат Мирзиёев «Tashkent City» ва «Humo...\n14.03.2019 18:36 0 4563\nЎзбекистон Республикаси Президенти Шавкат Мирзиёев 14 март куни Тошкент шаҳрида амалга оширилаётган бунёдкорлик ишларини кўздан кечирди. Бу ҳақда давлат раҳбари матбуот хизмати хабар берди.\nДавлатимиз раҳбари дастлаб «Tashkent City» халқаро бизнес марказига ташриф буюриб, конгресс-холл ва беш юлдузли меҳмонхона барпо этилиш жараёни билан танишди.\nМаълумки, «Tashkent City» бизнес-марказлар, меҳмонхоналар, офислар, кўп қаватли уйлар, ресторанлар ва бошқа объектларни ўз ичига олган замонавий комплекс бўлади. Келгусида бу ерда олий даражадаги тадбирлар, йирик халқаро анжуманлар ўтказилади.\nШу билан бирга, Президент «Tashkent City» яқинида қад кўтарган «Humo Arena» муз саройида олиб борилаётган сўнгги пардозлаш ишларини кўздан кечирди.\nШавкат Мирзиёев Tashkent City Humo Arena


ФАТВО ВА ИЛМИЙ БАҲСЛАР БЎЙИЧА ЕВРОПА МАЖЛИСИ » O'zbekiston musulmonlar idorasi Qashqadaryo viloyati vakilligi rasmiy sayti\n12-08-2020, 10:35 43 Ўқиш режими + -\nФатво ва илмий баҳслар бўйича Европа мажлиси мустақил ихтисослашган исломий ҳайъат бўлиб, уламолар гуруҳи томонидан ташкил этилгандир. Унинг қароргоҳи Ирландия жумҳуриятидадир.\nФатво ва илмий баҳслар бўйича Европа мажлисининг таъсис учрашуви Британиянинг пойтахти Лондон шаҳрида ҳижрий 1417йили 21–22 Зулқаъда – милодий 1997 йили 29–30 мартда бўлиб ўтган. Мазкур учрашув Европадаги исломий ташкилотлар бирлиги бўлиб ўтди ва унда мажлиснинг асосий низоми лойиҳаси ишлаб чиқилди.\n2. Европадаги мусулмонлар ҳожатини қондирадиган, уларнинг муаммоларини ечиб берадиган, шариат ҳукмлари ва мақсадлари ёғдусида Европа жамияти билан бир ёқадан бош чиқариб яшашни тартибга солиш.\n4. Умуман, Европадаги мусулмонларни, хусусан, ўниб-ўсаётган ёш авлодни тўғри йўлга солиш. Тўғри йўлга солишдаги асосий восита аслий бўлган Исломий тушунчалар ва кучли шаръий фатволар бўлиши.\n– Фиқҳий, мустаҳкам манбаъларга, хусусан, саҳиҳ далилларга суяниш.\n– Европанинг расмий доираларида ушбу мажлиснинг расмий тан олиниши учун ҳамда Исломий шариат аҳкомларини танитишга бор кучини сарфлаш.\n– Уламо ва даъватчиларни тайёрлаш учун шаръий курс-ларни очиш.\n– Баъзи фиқҳий мавзуларни ўрганиш мақсадида анжу-манлар ўтказиш.\n– Даврий ва даврий бўлмаган нашр ишлари ва фатво рисолачаларини тайёрлаш. Ҳамда ўша фатво, тадқиқот ва ўрганилган нарсаларни Европа тилларига таржима қилиш.\n– Мажлис номидан журнал ташкил қилиш. Ва у журнал-да мажлис муноқаша этган фатво, баҳс ҳамда тадқиқот-ларни эълон қилиб боришдан иборат.\nФатво ва илмий баҳслар бўйича Европа мажлиси фатво чиқаришда қуйидаги манбаъларга суянади:\n1. Уммат жумҳури орасида иттифоқ қилинган Исломий шариат манбаъи бўлмиш Қуръон, суннат, ижмоъ ва қиёс.\n2. Ихтилоф қилинган шариат манбаълари бўлмиш ис-теҳсон, маслаҳатул мурсала, саддуз зароиъ, истисҳоб, урф, саҳобалар мазҳаби, биздан олдингилар шариати кабилар. Албатта буларнинг илм аҳли орасида таниш бўлган шартла-ри ва нормалари бўлиб, хусусан уни олишда умматга ман-фаат бўлсагина фатво чиқарилади.\nУ, шунингдек, қуйидаги режага суянади:\n* Улкан фиқҳ бойлиги бўлган тўрт мазҳаб ва улардан бошқа илм аҳли мазҳабини эътиборга олиш ва далили саҳиҳ бўлгани ҳамда манфаати кўринганини ихтиёр қилиш.\n* Фатвода саҳиҳ далилларни риоя қилиб, эътимодли манбаъларга бориб тақалиш, воқеъликни билиш ва енгили-ни эътиборга олиш.\n* Шариат мақсадининг риояси ва мақсадни рўёбга чиқаришда ман этилган ҳийлалардан четланиш.\nМажлиснинг оддий ёки фавқулоддаги йиғинида, агар имкони бўлса, қатнашувчиларнинг барчаси ёки аксари тўплангандагина фатво ва қарорлар ишлаб чиқилади. Мухо-лиф фикрли аъзо, мухолифлик сабабларини фиқҳий акаде-миянинг амалдаги усулларига биноан исботлашга ҳаққлидир.\nАсосий низом шу асосда ишлаб чиқилади. Мажлис бош-лиғи ёки аъзоларидан бирортаси фатвони ишлаб чиқишда мажлис номидан агар улар мувофиқ бўлишмаса, фатво чиқаришга ҳаққдор эмаслар. Демак, аъзолардан ҳар бир киши шахсий сифати билан фатво бериш ёки расмий маж-лиснинг варақларига ёзиб, қайд этиш ҳуқуқига эга.\nМажлиснинг даврий йиғини узоқ фурсатларда бўлиши ва шу билан бирга Европадаги мусулмонларнинг шошилинч фатволарга жавоб берилишига умумий ҳожатлари борлиги-ни ҳисобга олиб, иккинчи йиғинида фатволар учун шахобча ҳайъатини таъсис этди. Бу шохобчанинг бири Франсияда, иккинчиси эса Англияда жойлашган.\nАна шу пайтдан бери улар ўз ишларини ўтказиб бор-моқдалар. Шу сингари, мажлис «Баҳс ва тадқиқотлар» мар-казини ҳам таъсис этди. Бу марказ, асосан, ушбу Мажлис мажалласи, қарор ва фатволарини босиш шуғулланади.


Жиззахда Шароф Рашидов номли майдоннинг очилишига тайёргарлик кўрилмоқда (Фото) / Ўзбекистон янгиликлари, энг сўнгги хабарлар\n30 октябр 2017, 16:20 1625 кўрилди\n26 октябрь куни ҳукумат раҳбари бошчилигидаги қатор давлат ташкилотлари раҳбарлари ишчи гуруҳ билан биргаликда Жиззах шаҳри марказида барпо этилаётган Шароф Рашидов номли майдонда бўлди. Бу ҳақда Маданият вазирлигининг матбуот хизмати маълум қилади.\nХабарда қайд этилишича, давлат арбоби ва ёзувчи хотирасига бағишланган ёдгорлик мажмуаси 6 ноябрь куни очилиши режалаштирилган бўлиб, айни вақтда ҳудудда тайёргарлик ишлари олиб борилмоқда.\nМайдон марказида Шароф Рашидов ҳайкали қад ростлаган, унинг орқасида тўрт юлдузли ҳашаматли "Ўзбекистон" меҳмонхонаси, "Бўстон" ресторани, ён қисмида кутубхона ва ахборот-ресурс маркази жойлашган. "Хўжа Нуриддин" мадрасаси олдида Хамид Олимжон ва Зульфия халқ шоирларининг ҳайкали ўрнатилмоқда, унинг орқа қисмида жойлашган Шароф Рашидов музейининг таъмирлаш ишлари якунига етмоқда.\n"Регистон" майдони фақат пулдорлар учун хизмат қиладими?